**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Φεβρουαρίου 2019, ημέρα Πέμπτη και ώρα 14.10΄, στην Αίθουσα «**Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Μάκη Μπαλαούρα, με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Οικονομικών: «Κύρωση της από 24 Ιανουαρίου 2019 Σύμβασης Παράτασης της «Σύμβασης Ανάπτυξης Αεροδρομίου», που υπογράφηκε στην Αθήνα στις 31 Ιουλίου 1995 και κυρώθηκε με τον ν. 2338/1995 (Α΄202)»».

Στη συνεδρίαση παρέστησαν ο Υπουργός Οικονομικών κ. Ευκλείδης Τσακαλώτος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Χρήστος Αντωνίου, Γεώργιος Παπαηλιού, Δημήτρης Γάκης, Μαρία Θελερίτη, Αφροδίτη Θεοπεφτάτου, Αϊχάν Καρά Γιουσούφ, Αθανάσιος (Νάσος) Αθανασίου, Χρήστος Μαντάς, Δημήτριος Μάρδας, Θεοδώρα Μεγαλοοικονόμου, Αλέξανδρος Μεϊκόπουλος, Αθανάσιος Μιχελής, Ιωάννης Μιχελογιαννάκης, Μάκης Μπαλαούρας, Νικόλαος Παπαδόπουλος, Χρήστος Μπγιάλας, Ανδρέας Ριζούλης, Νίκος Συρμαλένιος, Θεοδώρα Τζάκρη, Αλέξανδρος Τριανταφυλλίδης, Ιωάννης Τσιρώνης, Γεώργιος Τσόγκας, Γεώργιος Βλάχος, Θεοχάρης (Χάρης) Θεοχάρης, Γεώργιος Καρασμάνης, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Ιωάννης Κουτσούκος, Ανδρέας Λοβέρδος, Ιωάννης Μανιάτης, Γεώργιος Γερμενής, Ελένη Ζαρούλια, Ηλίας Παναγιώταρος, Αθανάσιος Βαρδαλής, Ιωάννης Δελής, Διαμάντω Μανωλάκου, Κωνσταντίνος Κατσίκης, Δημήτριος Καβαδέλλας, Γεώργιος Αμυράς και Αθανάσιος Θεοχαρόπουλος.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Καλημέρα σας. Διαρκής Επιτροπή Οικονομικών Υποθέσεων, Πέμπτη 7 Φεβρουαρίου ώρα 14.00, Αίθουσα «Προέδρου Αθανασίου Κωνστ. Τσαλδάρη» (223).Θέμα ημερήσιας διάταξης «Επεξεργασία και εξέταση του σχεδίου νόμου του Υπουργείου Οικονομικών: «Κύρωση της από 24 Ιανουαρίου 2019 Σύμβασης Παράτασης της «Σύμβασης Ανάπτυξης Αεροδρομίου», που υπογράφηκε στην Αθήνα στις 31 Ιουλίου 1995 και κυρώθηκε με τον ν. 2338/1995 (Α΄202)»».

Αρχίζουμε με τους Εισηγητές.

Το λόγο έχει ο κ. Βλάχος, επειδή έχει κάποιο σοβαρό πρόβλημα μας παρακάλεσε να προηγηθεί.

**ΓΕΩΡΓΙΟΣ ΒΛΑΧΟΣ(Εισηγητής της Ν.Δ.):** Ευχαριστώ, πολύ κύριε Πρόεδρε και ευχαριστώ και τον συνάδελφο για την παραχώρηση της σειράς του. Όντως, προέκυψε ένα σοβαρό ζήτημα και θα πρέπει να αποχωρήσω. Γι' αυτό και θα είμαι σχετικά σύντομος και θα τα πούμε πιο αναλυτικά, κύριε Υπουργέ, στην Ολομέλεια.

Θέλουμε σήμερα, να συζητήσουμε στην Επιτροπή, αυτή τη Σύμβαση Παράτασης, να θέσουμε κάποια σημαντικά θέματα, τα οποία προκύπτουν από μόνα τους και πιστεύω ότι και εσείς στη σημερινή συνεδρίαση θα πρέπει να δώσετε τις πρέπουσες εξηγήσεις. Ξέρετε την όλη διαδικασία. Γιατί σήμερα, θα μπορούσε μια Κύρωση να περάσει με συνοπτικές διαδικασίες, μια παράταση είναι, εάν δεν είχαν προηγηθεί όλα αυτά, τα οποία έγιναν. Εκφράζω μια πρώτη απορία. Πως προέκυψε το τίμημα των 484 εκατ.; Δηλαδή, 24,2 εκατ. το χρόνο. Ποιοι είναι οι άνθρωποι που χειρίστηκαν το θέμα; Πως κατέληξαν σε αυτό το ποσό; Βεβαίως, εάν δεν προέκυπτε η παρέμβαση της Κομισιόν, σήμερα δεν θα μιλούσαμε και κανείς δεν θα ήξερε τίποτα. Έγινε, λοιπόν, η παρέμβαση της Κομισιόν και διαπιστώνει ότι χάθηκαν 650 εκατ., αφού ανεβάζει το τίμημα στα 1.150 εκατ.. Δηλαδή, περίπου 70% αύξηση. Εάν για αυτόν τον χειρισμό, ξεκινώ από αυτό, η Κυβέρνηση δεν νιώθει την ανάγκη να δώσει τις πρέπουσες εξηγήσεις, και εάν δεν δοθούν και σήμερα οι πρέπουσες εξηγήσεις κύριε Υπουργέ, μας δίνετε τη δυνατότητα ως Αξιωματική Αντιπολίτευση να δώσουμε πολύ βαρύ χαρακτηρισμό σε αυτή την διαπραγμάτευση και το χειρισμό της.

Επίσης, πρέπει να σας πω ότι από την αρχική Σύμβαση, η οποία έγινε το 1995, έμειναν θέματα ανοιχτά. Η τότε κυβέρνηση, σημειώνω ότι το κράτος έχει συνέχεια, είχε δεσμευθεί εν ευθέτω χρόνο κάποια θέματα, αυτά να τα δούμε. Εγώ πριν από ένα χρόνο, με κάποια ερώτηση που σας έθεσα, σας γνωστοποιούσα αυτές τις εκκρεμότητες ενόψει της έναρξης παράτασης της Σύμβασης. Τότε, που ομολογώ, ότι εσείς δεν είδατε αυτές τις παρατηρήσεις, πάλι με τη δέουσα σοβαρότητα και όλες αυτές οι εκκρεμότητες, αν και έχουν περάσει 30 χρόνια, κληρονομούνται για μετά το ’46 (2046). Για παράδειγμα, γνωρίζετε, ότι για το χώρο του Αεροδρομίου απαλλοτριώθηκαν περίπου δέκα έξι χιλιάδες στρέμματα, όταν το Ελληνικό ήταν πεντέμισι χιλιάδες στρέμματα. Και βεβαίως, μαζί με τα δεκαέξιμισι χιλιάδες στρέμματα, δεσμεύτηκαν άλλες είκοσι δύο χιλιάδες στρέμματα ως ζώνη περιορισμένης ανάπτυξης του αεροδρομίου, γύρω από αυτό για μελλοντική αξιοποίηση. Πέρασαν 30 χρόνια και αυτή η αξιοποίηση δεν ήρθε. Και όμως, αυτά τα είκοσι δύο χιλιάδες στρέμματα είναι ιδιοκτησίες, ανήκουν σε συμπολίτες μας, που δεν μπορούν να τα αξιοποιήσουν, γιατί υπάρχει αυτή η δέσμευση. Σήμερα, ερχόμαστε και τους λέμε για άλλα είκοσι χρόνια, ενώ θα μπορούσατε αυτό το θέμα να το βάλετε στο τραπέζι και να μην παραταθεί.

Η δεύτερη μεγάλη εκκρεμότητα είναι ένα 10% της αξιοποίησης του Ελληνικού θα πήγαινε στους δήμους, που επιβαρύνονται γύρω από το αεροδρόμιο και δεν έχει γίνει κάτι. Αυτό επί ημερών σας, ουσιαστικά εξαφανίστηκε, εξανεμίστηκε. Αυτές είναι υποχρεώσεις, οι οποίες μένουν στον αέρα. Βεβαίως, θα σας πούμε τι γίνεται με το Ελληνικό, αλλά και αυτή η παράταση δείχνει τη λογική, την οποία έχετε στις αποκρατικοποιήσεις. Καθυστερήσεις ανεξήγητες, αναποτελεσματικότητα και αν λάβω υπόψιν μου αυτό το παράδειγμα, με τον τρόπο που το χειριστήκατε, την αποζημίωση αυτή, των 400 εκατ. που έγιναν 1.150 και αν αυτό το πράγμα πάμε και το γενικεύσουμε, καταλαβαίνουμε ότι όλα γίνονται στο πόδι και πολύ πρόχειρα. Για τα οποία, σήμερα, κάποιος πρέπει να δώσει, όπως σας είπα, εξηγήσεις.

Επίσης, είναι μια Συμφωνία που έπρεπε να είχε τελειώσει το 2018. Είμαστε στο 2019 και τη συζητάμε. Θέλουμε, κύριε Υπουργέ να ακούσουμε από εσάς, από υπεύθυνα χείλη, από αυτή την καθυστέρηση θα υπάρξει ζημιά για το ελληνικό δημόσιο; Και εάν ναι, πόση; Υπάρχουν ρήτρες; Θα χαθεί κάτι;

Σήμερα, λοιπόν, θέλουμε να απαντηθούν αυτά τα ερωτήματα και με βάση τις απαντήσεις σας, στην Ολομέλεια θα επανέλθουμε και θα τοποθετηθούμε πιο αναλυτικά. Το ότι σήμερα καταγράφουμε ένα έλλειμμα σωστής διαχείρισης και σωστής διαπραγμάτευσης, είναι γεγονός. Αλλά, όπως είπα, δεν θέλουμε να είμαστε απόλυτοι, πριν σας δοθεί ο λόγος. Γι' αυτό, κύριε Πρόεδρε, σήμερα εμείς θα κρατήσουμε επιφύλαξη για μια Σύμβαση που εκ των πραγμάτων πρέπει να ψηφιστεί, αλλά θέλουμε να ακούσουμε κάποια πράγματα και βεβαίως, πάντα υπάρχει ο κίνδυνος από την Κυβέρνηση να φέρει τροπολογίες την τελευταία στιγμή. Άρα, θέλουμε να έχουμε τη δυνατότητα παρέμβασης στην Ολομέλεια για πιο αναλυτική και τεκμηριωμένη Εισήγηση.

Σας ευχαριστώ.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Ανεξάρτητα από τις τροπολογίες, το έχουμε ξεκαθαρίσει αυτό, ότι όταν ψηφίζουμε, όπως σήμερα, μια Σύμβαση, δεκαπέντε τροπολογίες να έρθουν, το κάθε Κόμμα μπορεί να μην τις ψηφίσει, αλλά την Σύμβαση μπορεί να την ψηφίσει, δεν σημαίνει τίποτα αυτό.

**ΓΕΩΡΓΙΟΣ ΒΛΑΧΟΣ(Εισηγητής της Ν.Δ.):** Κύριε Πρόεδρε, δεν πειράζει, δέχομαι την διευκρίνιση. Εμείς θα ψηφίσουμε σήμερα επιφύλαξη και θα τα πούμε στην Ολομέλεια.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Απλώς μια διευκρίνιση έκανα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δώστε μου χρόνο να μιλήσω, κύριε Πρόεδρε, πριν να αποχωρήσει ο κ. Βλάχος, για να του απαντήσω.

Στις 16 Οκτωβρίου, βγάλαμε έναν δελτίο τύπου, που απαντάει στις πιο πολλές από τις ερωτήσεις που κάνατε. Το σωστό, κύριε Βλάχο, και επειδή ξέρετε ότι σας εκτιμάω, θα ήταν να το είχατε διαβάσει αυτό και να μου πείτε ότι δεν ήταν ικανοποιητική η απάντηση σε αυτό. Και, όχι μόνο είπατε τώρα ότι δεν θέλετε βαρύτατες κατηγορίες, ήδη με έχει κατηγορήσει και ο Αρχηγός του Κόμματός σας και ο κ. Σταϊκούρας, «μιλάμε για σκάνδαλο». Εμείς, απαντήσαμε. Θα το καταθέσω τώρα, για να το μελετήσετε εάν δεν το έχετε μελετήσει. Αν θέλετε να κάνουμε, όμως μια καλή συζήτηση, θα μου πείτε, «στο ένα, δύο, τρία το ακούω, το εξηγήσατε καλά, στο τέσσερα, πέντε, έξη, δεν απαντήσατε όσο καλά, θέλω αυτό». Έτσι γίνεται η συζήτηση. Δεν είναι ότι είναι η πρώτη φορά που τώρα αυτή τη στιγμή γίνεται μια συζήτηση. Εμείς, αμέσως μετά, όταν μπήκε αυτό το ερώτημα, για το Τίμημα και για την DG COMP, κάναμε μια απάντηση. Μπορεί να μην σας ικανοποιεί η απάντηση, δεν το ξέρω, εσείς θα μου πείτε, αλλά σας παρακαλώ, για να γίνεται καλύτερη η συζήτηση να είναι πάνω στα δεδομένα, τι λέει το ένα Κόμμα, τι λέει το άλλο Κόμμα για να μπορούμε να προχωρήσουμε. Οπότε, το καταθέτω, κύριε Πρόεδρε, πάλι το δελτίο αυτό, οπότε στη συζήτηση στην Ολομέλεια της Βουλής, μπορείτε να μου πείτε αν τα λέμε καλά ή δεν τα λέμε και να ακούσετε τι έχω πει εγώ για να γίνει πιο πλήρης η συζήτηση.

Κύριε Μανιάτη από εσάς δεν περιμένω ποτέ μια σοβαρή συζήτηση, οπότε μην έχετε…

**ΓΕΩΡΓΙΟΣ ΒΛΑΧΟΣ(Εισηγητής της Ν.Δ.):** Κύριε Πρόεδρε, θέλω και εγώ λίγο χρόνο.

**ΓΙΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Μου αρέσει πάρα πολύ που σας έχουν ενοχλήσει οι τοποθετήσεις μου, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν με ενδιαφέρει.

**ΓΙΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Ε**υχαριστούμε πάρα πολύ που θα απαντήσετε στα ερωτήματα που θα σας θέσω.

**ΓΕΩΡΓΙΟΣ ΒΛΑΧΟΣ(Εισηγητής της Ν.Δ.):** Θέλω να διευκρινίσω. Πέρα από το δελτίο το οποίο το καταθέτει ο Υπουργός, εμείς θέλαμε κύριε Υπουργέ και στη διάρκεια της τοποθέτησής σας να δίνατε και κάποιο καινούργιο στοιχείο, κάτι παραπάνω. Σ' αυτό το πνεύμα είμαστε και γι' αυτό είδατε ότι πρώτα θα σας ακούσουμε και μετά θα σας απαντήσουμε. Το πως το έχουμε χαρακτηρίσει το ξέρετε, το τι έχει πει ο Πρόεδρος και προφανώς δεν υπάρχει διαφοροποίηση, αλλά θέλαμε σήμερα, και δεν είναι τυχαίο, να ακούσουμε τι ακριβώς θα πείτε και επί τη ευκαιρία θα ήθελα να μας πείτε και για το άρθρο 4, που λέει «Τελικές Διατάξεις», αυτή η διατύπωση τι ακριβώς περιλαμβάνει; «Εάν από τις 11 Ιουνίου του 2026 η παρούσα Σύμβαση καταστεί άκυρη για οποιονδήποτε λόγο σε ουσιώδη βαθμό ή καταστεί μη εφαρμόσιμη, το Ελληνικό Δημόσιο θα πρέπει να καταβάλει αμέσως στην Εταιρεία Αεροδρομίου ποσό ίσο με το Τίμημα, συμπεριλαμβανομένου κ.λπ.». Θα θέλαμε και σ' αυτό το σημείο διευκρινίσεις και απορίες πριν καταλήξουμε.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Το λόγο έχει ο κ. Αθανασίου.

**ΑΘΑΝΑΣΙΟΣ(ΝΑΣΟΣ) ΑΘΑΝΑΣΙΟΥ(Εισηγητής του ΣΥ.ΡΙΖ.Α.):** Κύριε Πρόεδρε, έχω την τύχη ο πολιτικός μου αντίπαλος στην Περιφέρεια Αττικής, να αποτελεί αληθινό κόσμημα. Ο ικανότατος και ευπρεπέστατος Γιώργος Βλάχος είπε αυτά που είπε, όμως υπάρχουν και πολλά δημοσιεύματα και δηλώσεις εκ μέρους στελεχών της Ν.Δ., με αποτέλεσμα η Κύρωση αυτής της Σύμβασης να εισάγεται προς συζήτηση, άσχημα χρωματισμένη. Σταχυολογώ από δημοσιεύματα, «Πώς πήγαν να ξεπουλήσουν το «Ελευθέριος Βενιζέλος»», «Πώς αυγάτισε κατά 750 εκατ. η νέα Σύμβαση για το «Ελευθέριος Βενιζέλος»;», «Η Κυβέρνηση δεν θέλει να πάει το θέμα στη Βουλή, ενόψει της γνωστής υπόθεσης με το χαμηλό Τίμημα της επέκτασης παραχώρησης, Τίμημα που με την παρέμβαση της Ευρωπαϊκής Επιτροπής από τα 600 εκατ. ευρώ ανέβηκε στο 1,3 δις.». Κατόπιν, η Ν.Δ. κατέθεσε ερώτηση για το θέμα αυτό, αναφέροντας επι λέξει «Θεωρείτε ότι η Κυβέρνησή σας εξυπηρετεί το δημόσιο συμφέρον, όταν μόλις πριν από ένα έτος είχε αποδεχθεί την παράταση της παραχώρησης με το μισό Τίμημα απ' όσο τελικά συμφωνήθηκε;».

Ψάχνετε για τίτλο, άσχετο με το περιεχόμενο της ιστορίας. Το τέχνασμα το γνωρίζουμε από τη ρυπαρογραφία που λογίζεται σαν δημοσιογραφία. Πρόκειται για πρωτόγονο τέχνασμα που καταρρακώνει και τη δημοσιογραφία και εσχάτως την πολιτική. Δείτε την παγίδα στην οποία σας έριξε η μεγαλοστομία σας. Ποιας Σύμβασης την παράταση συζητούμε εδώ; Δείτε τον τίτλο του νομοσχεδίου. Εκείνης που υπογράφηκε στην Αθήνα το 1995. Θα πάμε, λοιπόν και στο 1995 και στο 1993. Η μονογραφή της αρχικής Σύμβασης Παραχώρησης έγινε τον Σεπτέμβριο του 1993 από τον τότε Πρωθυπουργό, κ. Κωνσταντίνο Μητσοτάκη, αλλά δεν προχώρησε, γιατί την ίδια μέρα η κυβέρνηση της Ν.Δ., έχασε τη δεδηλωμένη και προκήρυξε εκλογές, κάποιος αποστάτησε. Η νέα κυβέρνηση του ΠΑ.ΣΟ.Κ., με ευθύνη του τότε Υπουργού ΠΕ.ΧΩ.Δ.Ε., κ. Κώστα Λαλιώτη, προχώρησε σε επαναδιαπραγμάτευση. Θέλετε να συγκρίνουμε τι είχατε μονογράψει εσείς της Ν.Δ. το ΄93 και τι κύρωσε η Βουλή το 1995; Είχε συγκροτηθεί ειδική συνεδρίαση εδώ στη Βουλή για τη συγκριτική ανάλυση των Συμβάσεων της κυβέρνησης της Ν.Δ. και του ΠΑ.ΣΟ.Κ.. Θυελλώδης, ήταν εκείνη η συνεδρίαση. Την παρακολούθησα και ως δημοσιογράφος.

Το σχέδιο Σύμβασης που μονογραφήθηκε επί Ν.Δ. το 1993 και η Σύμβαση που κυρώθηκε το ΄95, υπάρχουν και τα πρακτικά εκείνης της συνεδρίασης. Και όταν η Ν.Δ. κατέθεσε ερώτηση, υπαινισσόμενη ότι η σημερινή Κυβέρνηση δεν υπηρετεί το εθνικό συμφέρον, θα έπρεπε να συλλογισθεί ότι δεν είναι δύσκολο να ανατρέξουμε στην εποχή εκείνη και να φωτογραφίσουμε τις αμαρτίες της και τα λάθη της. Αλλά, όπως έλεγε ο ιδρυτής της, Κωνσταντίνος Καραμανλής, τα λάθη στην πολιτική ισοδυναμούν με εγκλήματα.

Ας έρθουμε, λοιπόν, στο σώμα του εγκλήματος. Η τότε νέα κυβέρνηση του ΠΑ.ΣΟ.Κ. με Υπουργό ΠΕ.ΧΩ.Δ.Ε., τον κ. Λαλιώτη, έκανε, ας μου επιτραπεί η έκφραση, δύο κατεδαφίσεις ανεγέρσεις. Αν δεν τις αναφέρουμε, θα μας καταδείξει ως ψεύτες η ιστορία.

«Κατεδάφιση και ανέγερση πρώτη», θα μπορούσα να πω και «επιτυχία πρώτη, Λαλιώτη». Μειώθηκε ο χρόνος παραχώρησης στα τριάντα χρόνια, από τα 50 που προέβλεπε η αρχική συμφωνία της κυβέρνησης του Κώστα Μητσοτάκη. Καταλαβαίνετε τι σημαίνει αυτό; Η Ν.Δ. είχε ασκήσει τότε δριμύτατη κριτική, ακόμα και ο Στέφανος Μάνος αρθρογραφούσε υποστηρίζοντας, ότι η μείωση του χρόνου παραχώρησης δεν συμφέρει το δημόσιο. Επαναλαμβάνω, καταλαβαίνετε τι σημαίνει η μείωση του χρόνου παραχώρησης από τα 50 στα 30 χρόνια; Αν δεν μειωνόταν τότε ο χρόνος παραχώρησης από τα 50 σε 30, δεν θα είχαμε σήμερα αυτά τα είκοσι χρόνια για να τα πουλήσουμε 1364 εκατ. (1,364 δις , δηλαδή 1,115 δις συν Φ.Π.Α.).

«Κατεδάφιση και ανέγερση δεύτερη», «επιτυχία δεύτερη». Δεν θα αναφερθώ στα 100 εκατ. μείωσης του Τιμήματος, θέμα που έφυγε τότε από τη Βουλή και πήγε στα δικαστήρια και σερνόταν επί τρία χρόνια. Άλλο θέλω να πω. «Κατεδάφιση και ανέγερση δεύτερη». Αύξησε το μερίδιο του δημοσίου από το 45 στο 55%, που διατηρεί ως σήμερα. Τι σημαίνει αυτό. Το Υπουργείο Οικονομικών διαχειρίζεται το 25% και το 30% έχει εκχωρηθεί από τα 2011 στο ΤΑΙΠΕΔ για να πουληθεί. Το δημόσιο, λοιπόν, μένει στη Σύμβαση με 25%. Αυτό το ποσοστό θα ήταν μικρότερο αν τότε δεν είχε αυξηθεί το μερίδιο του δημόσιου από 45 σε 55%. Η αύξηση της συμμετοχής του δημοσίου στην εταιρία διαχείρισης από 40 σε 55%, τότε επιτεύχθηκε, το ΄95. Η «HOCHTIEF» περιορίστηκε από το 60 στο 40%, καταβάλλοντας ίδια κεφάλαια 160 εκατ. ευρώ. Αυτή είναι μια Σύμβαση του ΄93 που η Ν.Δ. θέλει να ξεχάσει.

Αυτά προβλέπει, λοιπόν, η Σύμβαση που θεσμοθετήθηκε το ΄96. Δεν αναμένω ότι θα δείτε τα λάθη σας και ότι θα κάνετε την αυτοκριτική σας. Πού να τρέχουμε τώρα στο ΄93 και στο ΄96. Περασμένα ξεχασμένα θα πείτε. Αλλά, δεν μας αφήνετε να τα ξεχάσουμε, όταν υποβάλλετε ερώτηση με υπαινιγμούς, ότι δεν υπηρετούμε το δημόσιο συμφέρον.

Μερικές αλήθειες εν συντομία για να κερδίσουμε χρόνο. Η δυνατότητα παράτασης για είκοσι χρόνια, προβλέπεται στη Σύμβαση που κυρώθηκε το ΄95. Το δικαίωμα παράτασης μεταβιβάσθηκε στο ΤΑΙΠΕΔ. Η Συμφωνία για την παράταση αποτελούσε προαπαιτούμενο της δεύτερης αξιολόγησης. Τώρα, «καθαρές κουβέντες». Η επεξεργασία των νομικών κειμένων και η διαπραγμάτευση για την επέκταση, ήταν αρμοδιότητα του ΤΑΙΠΕΔ. Το θέμα έρχεται στην Ελληνική Κυβέρνηση και προσέξτε , έχει εγκριθεί από το Ελεγκτικό Συνέδριο. Παρότι έχει εγκριθεί από το Ελεγκτικό Συνέδριο, ούτε το Ελεγκτικό Συνέδριο προστατεύει το εθνικό συμφέρον; Παρότι το Δ.Σ. του ΤΑΙΠΕΔ στο οποίο συμμετέχουν ως Παρατηρητές ένας εκπρόσωπος της Ευρωπαϊκής Επιτροπής και ένας εκπρόσωπος της Ευρωζώνης, καταλήγει σε νόμιμες αποφάσεις, η Κυβέρνηση δεν αρκείται σε αυτά. Επιλέγει, πριν ολοκληρωθεί η διαδικασία να έχει τη γνώμη της Γενικής Διεύθυνσης Ανταγωνισμού της Ε.Ε.. Η Κυβέρνηση το έστειλε εκεί. Το ότι η Κυβέρνηση το έστειλε εκεί είναι αξιέπαινο ή αξιοκατάκριτο; Το ότι το αξιέπαινο κατήντησε αξιοκατάκριτο, είναι μεγάλη απόδειξη της πολιτικής παρακμής. Δηλαδή, η Κυβέρνηση έπραξε το αντίθετο, ακριβώς, απ' ό,τι συνήθιζαν να κάνουν οι κυβερνήσεις της Ν.Δ. και του ΠΑ.ΣΟ.Κ. για πολλά χρόνια, να αγνοούν, δηλαδή, την ενωσιακή νομοθεσία με αποτέλεσμα, φανερό. Η χώρα να πληρώνει υπέρογκα πρόστιμα στην Ευρωπαϊκή Επιτροπή για παραβιάσεις, παραδείγματος χάρη, σε θέματα κρατικών ενισχύσεων.

Γιατί η Γενική Διεύθυνση Ανταγωνισμού, θεώρησε ότι το Τίμημα πρέπει να αυξηθεί από 484 σε 1115 εκατ.; Αυτό που κάνει «νιάου - νιάου» στα κεραμίδια θα το καταλάβουν εμμέσως εκείνοι που κινούνται ανάμεσα στη γάτα των Ιμαλαΐων και στη μαύρη γάτα, ενώ εμφανίστηκε κι’ άλλη, της Άγιά Σοφιάς.

Δεν θα αναφερθώ σε στοιχεία που περιγράφουν την δραστηριότητα του Διεθνούς Αερολιμένα Αθηνών. Ο καθένας μπορεί να τα ζητήσει πανεύκολα στο διαδίκτυο. Θα πω κάτι απλούστερο. Η Γενική Διεύθυνση Ανταγωνισμού της Ε.Ε. ζήτησε νέα εξελισσόμενα στοιχεία και από τα στοιχεία αυτά, κατάλαβε εκείνο που εκδηλώθηκε εκρηκτικά αργότερα, δηλαδή το εξής. Άλλη η Ελλάδα του 2018 με 34 εκατ. τουρίστες και θετικά οικονομικά στοιχεία για χώρα που έχει πληγεί από ανελέητη κρίση, άλλη η Ελλάδα του 2017 με 32 εκατ. τουρίστες και ανεκδήλωτες ακόμη θετικές οικονομικές εξελίξεις και άλλη η Ελλάδα του 2015, στα οποία στηρίχτηκε η αρχική εκτίμηση για την παράταση της Σύμβασης.

Η αναθεώρηση αυτή, οδήγησε στην αύξηση του Τιμήματος. Έτσι, συνέβη αυτό που αρχικά είπα, πως ένα ευχάριστο πρόβλημα - είναι ευχάριστο διότι αποφέρει έσοδα, λεφτά - κατάντησε άκρως δυσάρεστο; Θέλετε απόδειξη του ότι χρόνο με το χρόνο αλλάζουν τα στοιχεία και οι τιμές;

Εισηγητική Έκθεση Προϋπολογισμού 2012. Κατατέθηκε στη Βουλή των Ελλήνων από τον Αντιπρόεδρο της Κυβέρνησης και Υπουργό Οικονομικών, κ. Ευάγγελο Βενιζέλο. Σελίδα 64. «Ειδικά έσοδα από την εκχώρηση αδειών και δικαιωμάτων του Δημοσίου». Η υπογραφή είναι του κ. Ευάγγελου Βενιζέλου. «Αναμένεται να εισπραχθούν 230 εκατ. ευρώ από την παράταση της Σύμβασης. Αναμένεται να εισπραχθούν, όχι 484, όχι 1185, αναμένεται να εισπραχθούν, λέει ο κ. Βενιζέλος στην Έκθεσή του, 230 εκατ. ευρώ από την παράταση της Σύμβασης Παραχώρησης του Διεθνούς Αερολιμένα Αθηνών. Που είναι, λοιπόν, το ξεπούλημα; Αντί, σήμερα να επαινείτε, κατακρίνετε. Νομίζω, ότι πρέπει να βρείτε έναν άλλο τρόπο αντιπολίτευσης.

Ξεκίνησα, επαινώντας τον κ. Γεώργιο Βλάχο. Αποτελεί, πραγματικό κόσμημα για την Περιφέρεια Αττικής, αλλά γνωρίζω, ότι εσείς, ορισμένοι από εσάς, δεν ανέχεστε το χειροκρότημα του αντιπάλου. Ορισμένοι από εσάς, όχι όλοι. Σ' αυτούς που δεν συμφωνούν με το χειροκρότημα του αντιπάλου, που το κατακρίνουν, ας έχουν την παρηγοριά, γιατί διετέλεσα και συντάκτης καθημερινής, της Ελένης Βλάχου. Δηλώνει ο Παναγιώτης Κανελλόπουλος, ότι το χειροκρότημα του αντιπάλου αξίζει περισσότερο από την ψήφο του οπαδού. Έμπαινε στο Ηρώδειο και τον χειροκροτούσαν όλοι και βγήκε και είπε ότι το χειροκρότημα του αντιπάλου αξίζει περισσότερο από την ψήφο του οπαδού. Αυτή την παράδοση την έχετε απαρνηθεί.

Ευχαριστώ, κύριε Πρόεδρε.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Κύριε Αθανασίου, θα σας κάνω μια παρατήρηση, με όλο το σεβασμό απέναντί σας, διότι αυτά που είπατε με τους παριστάμενους Βουλευτές της Ν.Δ., απ' ό,τι τους ξέρω και από τις ομιλίες τους στη Βουλή, δεν τους αφορούν. Καλύτερα να στείλετε ένα sms ή ένα e-mail στον κ. Άδωνι Γεωργιάδη που μίλησε για τα χειροκροτήματα των αντιπάλων.

**ΑΘΑΝΑΣΙΟΣ(ΝΑΣΟΣ) ΑΘΑΝΑΣΙΟΥ(Εισηγητής του ΣΥ.ΡΙΖ.Α.):** Εγώ δεν αναφέρω ονόματα κύριε Πρόεδρε.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):**Εγώ αναφέρω. Το λόγο έχει ο κ. Μανιάτης από τη Δημοκρατική Συμπαράταξη.

**ΓΙΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Κύριε Πρόεδρε, άκουσα νωρίτερα τον αλαζόνα και απρεπέστατο Υπουργό Οικονομικών, κ. Τσακαλώτο.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Κύριε Μανιάτη…

**ΓΙΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Κύριε Πρόεδρε, να μην μου υπαγορεύσετε πως θα μιλώ, μη με διακόπτετε.

Προφανώς, μαζί μου, δεν μπορεί να έχει σοβαρή συζήτηση ένας καθηγητής οικονομικών, ο οποίος έκανε κοστολόγηση ενός δημόσιου αγαθού, όπως είναι ο Διεθνής Αερολιμένας Αθηνών και του ξέφυγαν μόλις 631 εκατ. €, λες και ήταν «στραγάλια». Προφανώς, δεν μπορεί να γίνει σοβαρή συζήτηση με τον Υπουργό Οικονομικών και Καθηγητή Οικονομικών, κ. Τσακαλώτο, που κοστολογεί κατά 631 εκατ. ευρώ λιγότερα, ένα δημόσιο αγαθό.

Έρχομαι, λοιπόν, στο τι έχουμε κληθεί να συζητήσουμε σήμερα εδώ. Έχουμε κληθεί να συζητήσουμε μια Σύμβαση, την οποία ο κ. Τσακαλώτος και κάποιοι άλλοι Υπουργοί, αξιολόγησαν ότι έχει ένα τίμημα 480 εκατ. ευρώ και όταν υποχρεωτικά, επαναλαμβάνω, υποχρεωτικά, απεστάλη στην Επιτροπή Ανταγωνισμού της Ε.Ε., προκειμένου να διερευνηθεί εάν υπάρχει «STATE 8», επέστρεψε ως ένα χαστούκι στην Κυβέρνηση του κ. Τσίπρα, αυξάνοντας σημαντικά το τίμημα και αντί για 480 εκατ., εντέλλεται από την Επιτροπή Ανταγωνισμού της Ε.Ε., ο κ. Τσακαλώτος και η Ελληνική Κυβέρνηση να ζητήσει 1,1 δις. Τα λέω αυτά, διότι έχει σημασία να καταγραφεί στα πρακτικά της Επιτροπής μας, ότι από το 2021 και μετά, όταν θα αποπληρωθούν τα δάνεια του Διεθνούς Αερολιμένα, τα έσοδά του σε ετήσια βάση, αναμένεται να είναι της τάξης των 220 εκατ. €, σύμφωνα με πρόσφατο δημοσίευμα, φιλοκυβερνητικής εφημερίδας. Με άλλα λόγια, η Κυβέρνηση υπέγραψε την παραχώρηση για 20 χρόνια της διαχείρισης ενός δημόσιου αγαθού, έναντι 480 εκατ. ευρώ, όταν μόνο σε ένα χρόνο τα καθαρά κέρδη αυτού του δημόσιου αγαθού, εκτιμάται ότι θα είναι 220 εκατ. €. Δηλαδή, σε λιγότερο από δυόμισι χρόνια θα εισπράξει ο φορέας αυτός, ο Διαχειριστής, αυτός που θα έχει την παραχώρηση, όλα όσα επρόκειτο να δώσει με την αρχική εκτίμηση της Κυβέρνησης.

Πρόκειται, κυρίες και κύριοι συνάδελφοι, κύριε Πρόεδρε, για ένα κραυγαλέο σκάνδαλο υποκοστολόγησης. Ουσιαστικά, πρόκειται για την ταφόπλακα του αποβιώσαντος, εάν ποτέ υπήρξε, ηθικού πλεονεκτήματος του ΣΥΡΙΖΑ. Επειδή, προχτές γιορτάσαμε τα εκατό χρόνια του Ανδρέα Παπανδρέου και είναι κυβέρνηση του Ανδρέα Παπανδρέου με Υπουργό τον Κώστα Λαλιώτη, που αναδιαπραγματεύτηκε την κακή Σύμβαση της Ν.Δ., η οποία υπεγράφη το 1993 και ο Ανδρέας την αναδιαπραγματεύτηκε το 1995, θα καταγράψω τις τεράστιες διαφορές που υπάρχουν ανάμεσα στον πατριώτη και προστατεύοντα το δημόσιο συμφέρον, τότε πρωθυπουργό, Ανδρέα Παπανδρέου και στον σημερινό Πρωθυπουργό κ. Τσίπρα, ο οποίος τύποις είναι Μηχανικός, αλλά αγνοεί ότι οι 360 μοίρες είναι προς την ίδια κατεύθυνση και όχι προς αντίθετη κατάθεση, όπως γνωρίζουν πολύ καλά όλοι οι μαθητές και του λυκείου. Και βεβαίως, έχει σημασία, να δούμε πως το θέατρο αυτό σκιών που ζούμε, με τη δήθεν σοσιαλδημοκρατική, κεντροαριστερή Κυβέρνηση κορυφώνεται με το αγλάισμα της κεντροαριστεράς, την κύρια Χρυσοβελώνη, η οποία παρευρίσκεται στην παρουσίαση βιβλίου για τον Ανδρέα Παπανδρέου.

Και για να εξηγούμαστε. Η αναδιαπραγμάτευση του 1995, απέφερε σύμφωνα με την ERNST & YOUNG, τότε στο ελληνικό δημόσιο, επί πλέον όφελος 330 εκατ. ευρώ. Τι κέρδισε η τότε κυβέρνηση ΠΑ.ΣΟ.Κ., του Ανδρέα Παπανδρέου, με την αναδιαπραγμάτευση;

Πρώτον. Το 40% που κατείχε το ελληνικό δημόσιο αυξήθηκε στο 55%. Δεύτερον. Τα πενήντα χρόνια εκμετάλλευσης, η Παραχώρηση Εκμετάλλευσης, έγιναν μόλις 30 και σήμερα βρισκόμαστε ακριβώς εδώ και συζητούμε επειδή τελείωσαν τα 30 χρόνια. Τρίτον. Ακύρωσε το αποκλειστικό δικαίωμα της HOCHTIEF για εκμετάλλευση της «ουδέτερης ζώνης» των 22.000 στρεμμάτων που είχε εκχωρηθεί, μια έκταση γύρω από το αεροδρόμιο. Τέταρτον. Αυξήθηκαν τα μέλη του ελληνικού δημοσίου στο Δ.Σ. από ένα σε τέσσερα συν ένα ακόμη μέλος κοινής αποδοχής του παραχωρησιούχου και του ελληνικού δημοσίου. Αυτό είναι το πατριωτικό ΠΑ.ΣΟ.Κ.. Αυτό είναι το ΠΑ.ΣΟ.Κ. που διαπραγματεύτηκε και τη Σύμβαση του 1995.

Ας έρθουμε στο τι διαπραγματεύτηκε σήμερα η Κυβέρνηση του κ. Τσίπρα με Υπουργό τον κ. Τσακαλώτο. Η Κυβέρνηση που συμπεριφέρεται ως κυβέρνηση αποικίας και όχι ως κυβέρνηση ανεξάρτητου ευρωπαϊκού κράτους. Τίθενται τα ακόλουθα οκτώ ερωτήματα, για τα οποία ο κ. Υπουργός πρέπει να δώσει απάντηση.

Ερώτημα πρώτον. Ποια ήταν τα οικονομικά μοντέλα με βάση τα οποία το ΤΑΙΠΕΔ και η Κυβέρνηση είχε μια απόκλιση 56% από την «δίκαιη αγοραία τιμή», όπως είπε η Ευρωπαϊκή Επιτροπή Ανταγωνισμού;

Δεύτερο ερώτημα. Ποιες είναι οι εισηγήσεις των χρηματοοικονομικών συμβούλων που είχε προσλάβει η Κυβέρνηση για να την συμβουλεύσουν;

Τρίτο ερώτημα. Ποια ήταν η εισήγηση που απεστάλη στη Διυπουργική Επιτροπή Αποκρατικοποιήσεων, στην οποία συμμετείχαν οι κ.κ.: Τσακαλώτος, Σταθάκης, Σπίρτζης, Αχτσιόγλου και Παπαδημητρίου; Αυτοί οι πέντε Υπουργοί συνυπέγραψαν, υπέγραψαν την εκχώρηση για είκοσι χρόνια της παραχώρησης του Διεθνούς Αερολιμένα, έναντι μόνο 480 εκατ. ευρώ. Δεν αισθάνονται, αυτοί οι Υπουργοί, που βρίσκονται εκεί για να προστατεύσουν το δημόσιο συμφέρον, ότι πρέπει να δώσουν μια εύλογη εξήγηση στον ελληνικό λαό για το πώς πήγαν να τους ξεφύγουν 631 εκατ. €;

Τέταρτο ερώτημα. Ποια ήταν η απόφαση του Πέμπτου Κλιμακίου του Ελεγκτικού Συνεδρίου, το οποίο σημειώνω, δεν κάνει οικονομικές αποτιμήσεις, βλέπει τα τυπικά της απόφασης που κάθε φορά του τίθενται, δεν είναι χρηματοοικονομικός σύμβουλος της Κυβέρνησης. Μιλώ, λοιπόν, για την απόφαση 700 του 2018 και την αρχική των 480 εκατ. και την τελική, η οποία φαντάζομαι ότι θα υπάρχει, μετά την αύξηση του Τιμήματος στο 1,1 δις.

Πέμπτο ερώτημα και ίσως το πιο σημαντικό. Ποια είναι η αλληλογραφία, ανάμεσα στο ελληνικό δημόσιο και το ΤΑΙΠΕΔ από τη μια πλευρά και την Ευρωπαϊκή Επιτροπή Ανταγωνισμού, όπου καταγράφεται με σαφήνεια το ιστορικό, η τεκμηρίωση της πρώτης απόφασης και της τελικής απόφασης; Διότι, είναι εξαιρετικά ύποπτη η βιασύνη της Κυβέρνησης να φέρει στο Εθνικό Κοινοβούλιο για Κύρωση μια Σύμβαση, για την οποία κανένας συνάδελφος, ούτε της Συμπολίτευσης, ούτε της Αντιπολίτευσης δεν γνωρίζει το σκεπτικό της Επιτροπής Ανταγωνισμού της Ευρωπαϊκής Επιτροπής. Με ποια τεκμηρίωση οι Βουλευτές θα υπερψηφίσουν, χωρίς να γνωρίζουν πώς πάρθηκε αυτή η απόφαση από την Ευρωπαϊκή Επιτροπή Ανταγωνισμού, που είναι η εντολή προς την Ελληνική Κυβέρνηση.

Έκτο ερώτημα. Η νέα κοστολόγηση πώς έγινε; Πώς είναι σίγουρο το ελληνικό δημόσιο, όπως εκπροσωπείται από τον παριστάμενο Υπουργό οικονομικών, κ. Τσακαλώτο, ότι το 1,1 δις είναι δίκαιη αγοραία τιμή και δεν έχει πάρει την πρωτοβουλία να κάνει μια δική του αξιολόγηση, με εθνικά κριτήρια, προκειμένου να αξιολογηθεί εάν αυτό που έρχεται εδώ να μας ζητήσουν να κυρώσουμε ως Έλληνες Βουλευτές, προασπίζει στο μέγιστο δυνατό βαθμό το δημόσιο συμφέρον;

Έβδομο ερώτημα. Ο κ. Τσακαλώτος ως Υπουργός Οικονομικών, ποτέ δεν απάντησε στην ερώτηση που του είχα υποβάλει από τις 27 Ιουνίου του 2018, για το πως πάρθηκε η αρχική σκανδαλώδης απόφαση. Ο κ. Σπίρτζης, όμως ως συναρμόδιος, απαντά ότι δεν έχει αρμοδιότητα. Όμως, ο κ. Σπίρτζης είναι Υπουργός που συμμετέχει στη Διυπουργική. Είναι δυνατόν οι Υπουργοί στη Διυπουργική Επιτροπή να υπογράφουν μια απόφαση και στη συνέχεια να αρνούνται την αρμοδιότητα;

Όγδοο ερώτημα. Απαιτούμε να κατατεθούν, εκτός των προηγούμενων εγγράφων, στο Εθνικό Κοινοβούλιο, τα πρακτικά του Δ.Σ. του Διεθνούς Αερολιμένα Αθηνών, όπου μας ενδιαφέρει πάρα πολύ να δούμε πως προάσπισαν το δημόσιο συμφέρον οι τέσσερις εκπρόσωποι του ελληνικού δημοσίου. Οι άνθρωποι αυτοί βρίσκονται εκεί για να προστατέψουν το δημόσιο συμφέρον. Μας ενδιαφέρει, λοιπόν, να δούμε πως το προάσπισαν στην αρχική απόφαση των 480 εκατ. και τι λένε για την τελική απόφαση του 1,1 δις.

Με τις σκέψεις αυτές, κύριε Πρόεδρε, αντιλαμβάνεστε ότι κατ' ελάχιστον, εμείς έχουμε επιφύλαξη για τη συγκεκριμένη Σύμβαση.

Ευχαριστώ πολύ.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Το λόγο έχει η κυρία Ζαρούλια, από το τον Λαϊκό Σύνδεσμο «ΧΡΥΣΗ ΑΥΓΗ».

**ΕΛΕΝΗ ΖΑΡΟΥΛΙΑ(Ειδική Αγορήτρια του Λαϊκού Συνδέσμου «ΧΡΥΣΗ ΑΥΓΗ»):** Κύριε Πρόεδρε, δεν υπάρχει εδώ κανείς για να απευθυνθώ. Έφυγε ο κ. Τσακαλώτος. Θα τον περιμένουμε, άνθρωπος είναι, θα έχει την ανάγκη του.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Να τον περιμένουμε, βεβαίως.

**ΓΙΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Κύριε Τσακαλώτο, μπορείτε να έρθετε, τελείωσα την ομιλία μου. Η απρέπεια μπορεί να συνεχιστεί. Θερμά συγχαρητήρια για την κοινοβουλευτική σας συμπεριφορά.

**ΕΛΕΝΗ ΖΑΡΟΥΛΙΑ(Ειδική Αγορήτρια του Λαϊκού Συνδέσμου «ΧΡΥΣΗ ΑΥΓΗ»):** Καλά τώρα μην κάνετε έτσι, συνέχεια το κάνουν στην «ΧΡΥΣΗ ΑΥΓΗ». Γιατί παρεξηγείστε;

**ΕΛΕΝΗ ΖΑΡΟΥΛΙΑ(Ειδική Αγορήτρια του Λαϊκού Συνδέσμου «ΧΡΥΣΗ ΑΥΓΗ»)**:Συζητάμε σήμερα το σχέδιο νόμου που αφορά στην Κύρωση της από 24 Ιανουαρίου 2019 Σύμβασης Παράτασης της «Σύμβασης Ανάπτυξης Αεροδρομίου», που υπογράφτηκε στην Αθήνα στις 31 Ιουλίου 1995 και κυρώθηκε με το νόμο 2338/1995.(Α΄202).

Ένα ακόμη έγκλημα σε βάρος του ελληνικού λαού. Της δημόσιας περιουσίας των Ελλήνων και των Ελληνίδων. Σε βάρος της διασφάλισης βιώσιμου μέλλοντος για τις επερχόμενες γενεές του ελληνικού έθνους, σε βάρος της ανεξαρτησίας και της ακεραιότητος της πατρίδας μας.

Περί τούτο ακριβώς πρόκειται όταν κυβερνήσεις, οι οποίες εξελέγησαν από τον ελληνικό λαό, προκειμένου να εξυπηρετήσουν τα συμφέροντά του, ενεργούν καταφανέστατα ενάντια σε αυτά. Και ενεργούν κατ' αυτόν τον τρόπο, όταν παραχωρούν σε αλλοδαπά οικονομικά συμφέροντα τις δημόσιες υποδομές και εγκαταστάσεις της χώρας μας. Όταν στο όνομα μιας κατ' επίφαση οικονομικής ανάπτυξης, ξεπουλάνε τη δημόσια περιουσία και τις κρατικές υποδομές. Κατ’ αυτό τον τρόπο, λοιπόν, συντελείται εδώ και δεκαετίες ένα διαρκές έγκλημα κατά της πατρίδος μας και κατά ημών των ιδίων, ως έθνος.

Σ' αυτό το διαρκές εγκληματικό πλαίσιο, εντάσσεται και η προτεινόμενη νομοθετική ρύθμιση. Το εν λόγω έγκλημα, το οποίο αφορά στο Διεθνές Αεροδρόμιο Αθηνών στα Σπάτα, άρχισε να το διαπράττει το ΠΑ.ΣΟ.Κ. κατά το έτος 1995, όταν αρχικώς υπεγράφη η Σύμβαση Παραχώρησης του Αεροδρομίου και η οποία κυρώθηκε με το νόμο 2338/1995.Τότε το ΠΑ.ΣΟ.Κ. από τη μία, με υπογράφοντα το Λαλιώτη και οι Γερμανοί επιχειρηματίες της HOCHTIEF από την άλλη, συνεβλήθησαν, προκειμένου να κατασκευαστεί και να αξιοποιηθεί το νέο Διεθνές Αεροδρόμιο στα Σπάτα. Να αξιοποιηθεί, όμως, προς όφελος των Γερμανών και όχι, βεβαίως προς όφελος του ελληνικού λαού. Στη συνέχεια και εν έτη 2011, ήταν και πάλι το ΠΑ.ΣΟ.Κ., με υπογράφοντα τον Ευάγγελο Βενιζέλο και με την υπ' αρ. 187 απόφαση της Διυπουργικής Επιτροπής Αναδιαρθρώσεων και Αποκρατικοποιήσεων, που μεταβίβασε στο εργαλείο ξεπουλήματος της χώρας μας και καταλήστευσης της δημοσίας περιουσίας μας, το ΤΑΙΠΕΔ, το δικαίωμα παράτασης της ως άνω Σύμβασης του Διεθνούς Αεροδρομίου.

Εδώ, θέλω να κάνω μια παρένθεση, μιας και αναφερόμαστε στο ΤΑΙΠΕΔ. Είχα καταθέσει μια σχετική επίκαιρη ερώτηση, η οποία φυσικά δεν απαντήθηκε ποτέ από εσάς τους δημοκράτες, διότι έχετε διορίσει διευθύνοντα σύμβουλο την κυρία Ράνια Αικατερινάρη, η οποία δικαζόταν τότε για απιστία, στο Τριμελές Εφετείο Κακουργημάτων. Η δικογραφία αναφέρει για 74,435 εκατ. ευρώ. Γι' αυτό δεν έδωσε κανένας απάντηση, όχι σε εμάς, στον ελληνικό λαό. Πως διορίζεται κάποια, η οποία δικάζεται για απιστία;

Προκειμένου να καταστεί σαφής η αξιοποίηση του Διεθνούς Αεροδρομίου, ας θυμηθούμε εδώ κάποια από τα σημαντικά οικονομικά κέρδη, τα οποία είχε ανακοινώσει η γερμανική κατασκευαστική πολυεθνική εταιρεία κατά το παρελθόν, και τα οποία προήλθαν από την εκμετάλλευση του Διεθνούς Αεροδρομίου της Αθήνας στα Σπάτα. Για το έτος 2012 τα επίσημα καθαρά κέρδη των Γερμανών είχαν ανέλθει στα 82,7 εκατ. €, ενώ τα λειτουργικά κέρδη στα 397,8 εκατ. € από 229,9 εκατ. € το 2011. Συμβολή στην αύξηση των κερδών αυτών, είχαν οι πωλήσεις που είχαν αυξηθεί σε 7,11 εκατ. ευρώ από 6,44 εκατ. ευρώ, αλλά και η πώληση μέρους των τηλεπικοινωνιακών παγίων που διατηρούσε η εταιρεία του ομίλου, η «Leighton Holdings Limited».

Στο διαρκές αυτό έγκλημα κατά του ελληνικού λαού, πήρε άμεσα μέρος και η Ν.Δ., αλλά και ο Καρατζαφέρης, οι οποίοι αποτελούσαν κυβερνητικούς συνεταίρους του ΠΑ.ΣΟ.Κ. στην τότε τριμερή συγκυβέρνηση. Ας θυμηθούμε, ότι στις 10 Φεβρουαρίου του 2012 οι οικονομικοί αναλυτές χαρακτήριζαν ως εγκληματική την πρόθεση της τριμερούς συγκυβερνήσεως να ανανεώσει τη Σύμβαση Παραχώρησης του Διεθνούς Αεροδρομίου της Αθήνας στα Σπάτα, προς τη γερμανική εταιρεία, αντί τιμήματος μόλις 250 - 350 εκατ. ευρώ. Το ποσό αυτό τότε χαρακτηρίσθηκε ευτελές, με δεδομένο ότι το έτος 2010 το Διεθνές Αεροδρόμιο Αθηνών είχε λειτουργικά κέρδη 158 εκατ., ενώ και το έτος 2009, άλλα 264 εκατ. ευρώ.

Στην ουσία, λοιπόν, και η Ν.Δ. και ο Καρατζαφέρης και το ΠΑ.ΣΟ.Κ., προτίθενται να προσφέρουν ως δώρο το Διεθνές Αεροδρόμιο στους Γερμανούς, καθώς τα χρήματα που ζητούσαν αντιστοιχούσαν στα μερίσματα που θα εισέπραττε το ελληνικό δημόσιο, μέσα σε λίγα μόνο χρόνια, από τη λειτουργία και εκμετάλλευση του Αεροδρομίου και μάλιστα την ίδια στιγμή, και ειδικότερα, στις 28 Νοεμβρίου του 2012, όταν οι Γερμανοί της HOCHTIEF ανακοίνωναν, ότι οφείλουν 150 εκατ. € από μη απόδοση Φ.Π.Α.. Ακολούθως, ήρθε η σειρά της μέχρι πρότινος Συγκυβέρνησης ΣΥΡΙΖΑ-ΑΝΕΛ και νυν κυβερνητικού μορφώματος, «Κυβέρνησης κουρελού», όπως μέμφονται αλλήλοις οι συνιστώσες του λεγόμενου συνταγματικού τόξου, να εξακολουθήσει την τέλεση του εν λόγω διαρκούς εγκλήματος.

Σε άλλες εποχές, το Κόμμα σας κατηγορούσε και ούρλιαζε εναντίον της Ν.Δ. και του ΠΑ.ΣΟ.Κ. για την ξένη αποικία στο Αεροδρόμιο Σπάτων. Στο κόμμα σας που με απάτες έγινε Κυβέρνηση, έλαχε η συνέχιση για επιπλέον 20 χρόνια της επονείδιστης και τριτοκοσμικής Σύμβασης του Αεροδρομίου Σπάτων.

Θα περιμέναμε, έστω, να τροποποιηθούν οι αποικιακοί όροι της Σύμβασης των Σπάτων, τους οποίους υπέβαλε τότε η HOCHTIEF στο κράτος σας, αλλά ούτε και εκεί είχατε το σθένος να πετύχετε αλλαγές. Έτσι, φτάσαμε στο παρόν σχέδιο νόμου, όπου στο τέλος του παραρτήματος «Τροποποιήσεις», ομολογείτε την ανικανότητα και την ανυπαρξία σας στην υπεράσπιση των αναγκών της χώρας. Λέει «Όλες οι άλλες διατάξεις της Σύμβασης των Σπάτων παραμένουν αμετάβλητες και ισχύουν πλήρως».

Η αρχική Σύμβαση για το Διεθνές Αεροδρόμιο, είχε τεθεί σε ισχύ στις 11 Ιουνίου του 1996 και είχε ισχύ για 30 έτη, δηλαδή, μέχρι το έτος 2026. Σε εφαρμογή, λοιπόν, της σχετικής κείμενης νομοθεσίας και των συμβατικών υποχρεώσεων, όπως η ως άνω με αριθμό 187/2011 Απόφαση, καθώς και η διάταξη της παραγράφου 2 του άρθρου 4 της αρχικής Σύμβασης, η συγκυβέρνηση ΣΥΡΙΖΑ-ΑΝΕΛ, εκκίνησε τις διαδικασίες σύναψης νέας Σύμβασης για την παράταση της παραχώρησης του Διεθνούς Αεροδρομίου μέχρι και το έτος 2046.

Σε αυτό το πλαίσιο, το Δεκέμβριο του έτους 2015, η συγκυβέρνηση ΣΥΡΙΖΑ-ΑΝΕΛ, απέστειλε επιστολή προς το ΤΑΙΠΕΔ, προκειμένου να ξεκινήσουν οι διαπραγματεύσεις, οι οποίες τελικώς εκκινήθησαν το Φεβρουάριο του 2016. Η όλη διαδικασία, δηλαδή πρακτικά, η απευθείας ανάθεση, χωρίς τη διενέργεια διεθνούς διαγωνισμού, ολοκληρώθηκε το καλοκαίρι του έτους 2017 με τις δύο συμβαλλόμενες πλευρές, το ΤΑΙΠΕΔ και οι μέτοχοι του Διαχειριστικού Εταιρικού Προσώπου, να καταλήγουν ότι για τα 20 επιπλέον έτη της εκμετάλλευσης του Διεθνούς Αεροδρομίου Αθηνών έως το έτος 2046, οι επενδυτές θα έπρεπε να καταβάλουν το ποσό των 484 εκατ. €, δηλαδή, περίπου 24,2 εκατ. € ανά έτος. Στις 30 Σεπτεμβρίου του 2017, ο Υπουργός Οικονομικών, κ. Ευκλείδης Τσακαλώτος, υπέγραψε τη Σύμβαση με τους επενδυτές - μετόχους του Διεθνούς Αεροδρομίου Αθηνών. Πλην, όμως, ένεκα του γεγονότος, πως δεν προηγήθηκε ανοιχτός και διαφανής Διαγωνισμός για την επέκταση της ισχύος της Σύμβασης, κάτι το οποίο σύμφωνα με το ενωσιακό δίκαιο προσιδιάζει σε κρατική ενίσχυση, παρέβη η Κομισιόν!

Η Ευρωπαϊκή Επιτροπή, λοιπόν, ζήτησε να της αποσταλεί άμεσα από τη συγκυβέρνηση ΣΥΡΙΖΑ-ΑΝΕΛ η εν λόγω Συμφωνία, προκειμένου να την ελέγξει ενδελεχώς η Διεύθυνση Ανταγωνισμού της Ε.Ε.. Σύμφωνα, με το πόρισμα της διενεργηθείσας έρευνας η Διεύθυνση Ανταγωνισμού διαπίστωσε ότι το Τίμημα των 484 εκατ. ευρώ ήταν αδικαιολόγητα ιδιαίτερα χαμηλό. Εκτίμησε, ότι υπήρξε συνειδητή και συμφωνημένη προσπάθεια υποκοστολόγησης του Τιμήματος από αμφότερες τις δύο συμβαλλόμενες πλευρές, ελληνικό δημόσιο και επενδυτές μετόχους, δηλαδή, κάτι σαν συντεχνία, και ακολούθως προέβη στην τροποποίηση ορισμένων παραμέτρων του οικονομικού πλαισίου, το οποίο χρησιμοποιήθηκε από τα συμβαλλόμενα μέρη για την επίτευξη του τελικού αποτελέσματος της χρηματικής αποτίμησης της νέας παράτασης.

Δηλαδή, η Διεύθυνση Ανταγωνισμού και η Κομισιόν, ήταν αυτοί οι οποίοι υποχρέωσαν τα δύο συμβαλλόμενα μέρη, το ελληνικό δημόσιο, δηλαδή, την συγκυβέρνηση ΣΥΡΙΖΑ-ΑΝΕΛ και τους επενδυτές, να επαναπροσδιορίσουν το τίμημα αυξάνοντάς το σε ποσοστό 127%, δηλαδή, στο ποσό του ενός δις εκατόν δέκα πέντε εκατ. ευρώ και με τους αναλογούντες φόρους, περίπου στο 1,38 δισεκατομμύρια ευρώ.

Στις 15 Νοεμβρίου του 2018 υπό το βάρος των εξελίξεων, εγκρίθηκε από το Ελεγκτικό Συνέδριο η αναθεωρημένη Σύμβαση Παραχώρησης του Διεθνούς Αεροδρομίου Αθηνών. Μετά το ΠΑ.ΣΟ.Κ., τον Καρατζαφέρη, τη Ν.Δ., ήρθε, λοιπόν και η σειρά του ΣΥΡΙΖΑ και των Ανεξαρτήτων Ελλήνων να συνεχίσουν τη διάπραξη ενός ακόμη εγκλήματος σε βάρος του ελληνικού λαού και εν τω προκειμένω του εγκλήματος, το οποίο αφορά στο ξεπούλημα του Διεθνούς Αεροδρομίου Αθηνών.

Με τη συνειδητή διαπραγμάτευση της συγκυβέρνησης ΣΥΡΙΖΑ-ΑΝΕΛ, στην ουσία, όμως, με τη συμπαιγνία με τους επενδυτές, το ελληνικό δημόσιο, η ελληνική οικονομία και τελικώς ο ελληνικός λαός θα ζημιωνόταν περίπου κατά 650 εκατ. ευρώ, ποσό κατά το οποίο αντιστοίχως θα πλούτιζαν ορισμένοι.

Η Κυβέρνηση του Τσίπρα, το αρμόδιο Υπουργείο Οικονομικών και ο Υπουργός Ευκλείδης Τσακαλώτος, υπό το βάρος της σκανδαλώδους Σύμβασης την οποία είχαν έτοιμη προς υπογραφή, προσπαθώντας να απαντήσουν στις κατηγορίες, οι οποίες τους βαρύνουν, επικαλέστηκαν ένα τουλάχιστον, φαιδρό επιχείρημα, ενδεικτικό είτε της ανικανότητάς τους για την ορθή διαχείριση των εθνικών και δημοσίων υποθέσεων είτε όμως, και αυτό είναι το χειρότερο, της συνειδητής και υφιστάμενης δολιότητάς τους προς την επίτευξη πρόκλησης ζημίας στην εθνική οικονομία και στα συμφέροντα του ελληνικού λαού.

Επιχειρούν, λοιπόν, να δικαιολογήσουν τα αδικαιολόγητα, ισχυριζόμενοι πως το ΤΑΙΠΕΔ, εξέλαβε ως σημείο αναφοράς την επιβατική κίνηση και φυσικά τον τζίρο και τα κέρδη στο Διεθνές Αεροδρόμιο για το έτος 2015 και όχι για το έτος 2016 ή και αργότερα. Επομένως, το τίμημα ορίστηκε με βάση στοιχεία και δεδομένα, τα οποία δεν αντικατόπτριζαν την πραγματική εικόνα του Αεροδρομίου.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Κυρία Ζαρούλια, παρακαλώ συντομεύετε.

**ΕΛΕΝΗ ΖΑΡΟΥΛΙΑ(Ειδική Αγορήτρια του Λαϊκού Συνδέσμου «ΧΡΥΣΗ ΑΥΓΗ»):** Είναι πράγματα τα οποία πρέπει να ακουστούν, δυστυχώς και επειδή δεν υπάρχει άλλη συνεδρίαση θα παρακαλούσα για την ανοχή σας. Με συγχωρείτε εκ των προτέρων. Θα καταχραστώ για λίγο το χρόνο σας, ίσως είναι η πρώτη φορά που το κάνουμε.

Ενδεικτικά, αναφέρεται πως για το έτος 2015 η κίνηση επισκεπτών μέσω του Διεθνούς Αεροδρομίου έκανε νέο ρεκόρ με 18,86 εκατ. επιβάτες. Το έτος 2006, για πρώτη φορά ξεπέρασε τα 20 εκατ. και το έτος 2017 έσπασε όλα τα προηγούμενα ρεκόρ με 21,737 εκατ. επιβάτες. Η χρήση χαλκευμένων στοιχείων και δεδομένων δεν είναι άγνωστη ούτε πρωτοφανής στην ελληνική πολιτική ζωή, καθώς είναι ίδιον των αστικών μεταπολιτευτικών κυβερνήσεων, όπως για παράδειγμα αυτής του Σημίτη.

Αν αυτή όμως η παραπάνω δικαιολογία του Τσακαλώτου και της Κυβέρνησης του Τσίπρα δεν αποτελεί σαφή ομολογία είτε ενοχής και δολιότητος είτε ανικανότητας και ηλιθιότητος, τότε τι αποτελεί;

Ας δούμε ακόμη και κάτι πολύ σημαντικό με την παράταση που δίνεται μέσω της παρούσας Κύρωσης. Παρατείνεται έως το 2046 το κλείσιμο του αεροδρομίου του Ελληνικού και το απίστευτο μονοπώλιο του Ιδιωτικού Αεροδρομίου των Σπάτων σε βάρος των εθνικών και αεροπορικών αναγκών της χώρας. Κι όμως σήμερα, εν έτη 2019, η αεροπορική εγκατάσταση στο Ελληνικό, από πραγματικής απόψεως, παραμένει και θα παραμείνει ανέπαφη, αφού η τυχόν καταστροφή του κυρίου διαδρόμου 1533, λόγω των εκατ. τόνων ασφάλτου σε μεγάλο βάθος κατά μήκος, αλλά και των συνδετηρίων τροχοδρόμων Taxiways είναι αστρονομικά δαπανηρή. Εν τοις πράγμασι, υφίσταται ακόμη αεροδρόμιο στο Ελληνικό, έστω και εάν η επαπειλούμενη δωρεά της έκτασης της «Lamda Development» θέτει σε κίνδυνο το μοναδικό, εναλλακτικό για ώρα ανάγκης, πολιτικό αεροδρόμιο της Αθήνας.

Εδώ, ήθελα να αναφερθώ για το νόμο 2338/1995 για το κλείσιμο του αεροδρομίου του Ελληνικού. ο οποίος δεν λέει «την κατάργησή του», αλλά λέει ότι «μπορεί να τροποποιηθεί και να συμπληρωθεί ή να μεταβληθεί, κατόπιν συμφωνίας, μεταξύ της εταιρίας Αεροδρομίου και του ελληνικού δημοσίου, κυρωμένης με Προεδρικό Διάταγμα που θα εκδοθεί μετά από πρόταση του Υπουργού». Παρατείνετε, δηλαδή την παύση λειτουργίας του αεροδρομίου Ελληνικού μέχρι το 2046. Παρατείνετε μέχρι το 2046 το άρθρο 3 παράγραφος 2, αποκλειστικότητα του νόμου των Σπάτων, με το οποίο εξασφαλίζεται ότι το ελληνικό δημόσιο θα εξασφαλίσει ότι κατά τη διάρκεια της συμβατικής περιόδου «ουδέν νέο ή υπάρχον αεροδρόμιο θα καταστεί διεθνές», δηλαδή με εμπορική εκμετάλλευση αεροσκαφών 20 ή περισσοτέρων θέσεων, γραμμών εσωτερικού κ.λπ.. Δηλαδή, εδώ έχουμε μια απόφαση του Σ.τ.Ε. που είχε δεχθεί για το αεροδρόμιο του Ελληνικού, ότι δεν επέβαλε ως υποχρέωση του ελληνικού δημοσίου την κατάργηση του Κρατικού Αερολιμένα Αθηνών ως αεροπορικής εγκαταστάσεως. Και έρχεστε τώρα, έξι χρόνια πριν από τη συμβατική λήξη, εσείς οι ψευτοεπαναστάτες να προσκυνάτε ως καλοί υποτακτικοί την παράταση της ηγεμονίας του Αεροδρομίου Σπάτων, αλλά ακόμη χειρότερα, την απαγόρευση χρήσης άλλου πολιτικού αεροδρομίου εντός της Αττικής, όπως το αεροδρόμιο του Ελληνικού, στέλνοντας τους επιβάτες σε ώρα ανάγκης να πάνε να προσγειωθούν στην Κρήτη, στη Θεσσαλονίκη, στην Κέρκυρα ή αν χρειαστεί και στην Αλάσκα.

Η «ΧΡΥΣΗ ΑΥΓΗ» ζητά την τροποποίηση των παραπάνω συμβατικών όρων, ώστε η Αθήνα να πάψει να είναι τριτοκοσμική αποικία, αλλά να διαθέτει ανά πάσα στιγμή το εναλλακτικό πολιτικό αεροδρόμιο στο Ελληνικό, όσο ακόμη αυτό παραμένει ανέπαφο και σε επιχειρησιακή ετοιμότητα, να υποδεχθεί ξανά πτήσεις.

Εμείς θα συνεχίσουμε τον αγώνα υπέρ της επαναλειτουργίας του αεροδρομίου στο Ελληνικό.

Είμαστε, κατά επί της αρχής, στο σχέδιο νόμου.

Ευχαριστώ.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Το λόγο έχει η κ. Μανωλάκου

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Η αλήθεια είναι ότι μετά τη συνάντηση στα τέλη Ιανουαρίου με το κουαρτέτο της μεταμνημονιακής εποχής, μία από τις παρατηρήσεις ήταν η επιτάχυνση του Προγράμματος των Ιδιωτικοποιήσεων. Βεβαίως, προχωράτε ταχύτατα για την υλοποίηση των μνημονιακών δεσμεύσεων και υποχρεώσεων και μετά λέτε ότι τα Μνημόνια τελείωσαν. Κοροϊδεύετε.

Ωστόσο, την Κύρωση την φέρατε μέσα σε δύο ημέρες. Είναι υπόδειγμα συνέπειας της αντιλαϊκής και βάρβαρης πολιτικής όλων των τελευταίων κυβερνήσεων και σε αυτόν τον τομέα της απελευθέρωσης των αερομεταφορών. Είναι χαρακτηριστική η περιγραφή όλου του ιστορικού στην Αιτιολογική Έκθεση, πως ξεκίνησε από το 1995, αλλά και με την ευρωκοινοτική οδηγία απελευθέρωσης των υπηρεσιών εδάφους στους αερολιμένες της Κοινότητας.

Ακόμη, πώς συνεχίστηκε και με το Μεσοπρόθεσμο Πλαίσιο Δημοσιονομικής Στρατηγικής, που καλό είναι να θυμόμαστε και το περιεχόμενό του, που φορολήστεψε το λαό με 30 δις νέων φόρων και εξοικονομήσεις και με πάνω από 50 δις. € από τις ιδιωτικοποιήσεις «μαμούθ». Ταυτόχρονα, κατακρεουργήθηκαν μισθοί και συντάξεις, ενώ καταργήθηκαν κοινωνικά και προνοιακά επιδόματα. Καρατομήθηκαν δαπάνες για υγεία, φάρμακα, κ.λπ..

Οι περισσότεροι Εισηγητές αναφέρθηκαν με περισσότερες λεπτομέρειες. Δεν μπορώ, όμως, να αποφύγω και να πω ότι ήταν και επιλεκτικές. Για παράδειγμα, ο Εισηγητής της Πλειοψηφίας αναφέρθηκε στο τι έκανε τότε η Κυβέρνηση της Ν.Δ. και του ΠΑ.ΣΟ.Κ.. Βέβαια, εκείνη την εποχή, ο ΣΥΡΙΖΑ υποστήριζε ότι όλα αυτά θα καταργούσε με ένα νόμο και με ένα άρθρο. Όχι, μόνο δεν έγινε ποτέ, αλλά συνέχισε με περισσότερο «fast truck» διαδικασίες στην υλοποίησή τους, φτάνοντας μέχρι την προσπάθεια κατάργησης της κυριακάτικης αργίας και υπονόμευσης στο δικαίωμα της απεργίας.

Μάλιστα, να θυμίσω, ότι το Κ.Κ.Ε. είχε καταθέσει σχέδιο νόμου με ένα άρθρο, που καταργούσε Μνημόνια, Μεσοπρόθεσμο Πλαίσιο Δημοσιονομικής Στρατηγικής και εφαρμοστικούς νόμους. Όμως, με ευθύνη της Κυβέρνησης ΣΥΡΙΖΑ δεν έφθασε ποτέ στην Ολομέλεια.

Η πράξη, λοιπόν, απέδειξε ότι είσαστε και εσείς ένα Κόμμα του κεφαλαίου, συνεχίζετε την πολιτική εξυπηρέτησης των συμφερόντων της πλουτοκρατίας και μάλιστα, έχετε και σύμπνοια και με τα άλλα Κόμματα για το τρίτο Μνημόνιο, που ψηφίσατε όλοι. Σε αυτό, ακριβώς, υπάρχει ρητή δέσμευση στις ιδιωτικοποιήσεις. Αναφέρει, συνεχώς, και το λέω κατά λέξη ότι «η Κυβέρνηση είναι, πλέον, αποφασισμένη να προχωρήσει ένα φιλόδοξο Πρόγραμμα Ιδιωτικοποιήσεων». Το εγκρίνατε όλοι, ανεξάρτητα του αν μερικά Κόμματα στην αντιπολίτευση δείχνετε επιφύλαξη.

Η Κύρωση, λοιπόν, της Σύμβασης Παράτασης της Παραχώρησης του Διεθνούς Αερολιμένα για άλλα είκοσι χρόνια, εντάσσεται στους στόχους και το πρόγραμμα που έχει το Τ.Α.Ι.ΠΕ.Δ., προκειμένου να επισπεύσει τη διαδικασία πώλησης του 30% του Αεροδρομίου. Το ερώτημα, λοιπόν, που τίθεται είναι το Διεθνές Αεροδρόμιο «Ελευθέριος Βενιζέλος» σε ποιον ανήκει; Είναι και το μοναδικό Αεροδρόμιο στο Λεκανοπέδιο σε ακτίνα 200 χιλιομέτρων. Δηλαδή, αυτό δείχνει τη στρατηγική σημασία του.

Επιπλέον, ποιος το εκμεταλλεύεται και κερδοφορεί μαζί με άλλα 14 Αεροδρόμια, τα πιο στρατηγικά και κερδοφόρα της χώρας; Είναι το μονοπώλιο της FRAPORT σε συνεργασία με την Lufthansa. Δεν είναι μυστικό. Κρύβετε, λοιπόν όλη την ουσία, που είναι ότι έχετε εκχωρήσει την αεροπορική αγορά στο μονοπώλιο της FRAPORT. Αυτό σημαίνει ότι το μονοπώλιο μπορεί να ελέγχει ποιος και πότε πετάει, τι τιμές διαμορφώνονται και να ελέγχει, στην κυριολεξία, την αεροπορική αγορά στη χώρα. Μετά, ανταλλάσσονται κατηγορίες ποιος είναι περισσότερο ή λιγότερο πατριώτης. Κοροϊδεύετε όλοι μαζί.

Τι υπάρχει, ακόμη, μέσα σε αυτή τη Συμφωνία; Όλοι, ως κυβερνήσεις αναφέρεστε και διαφημίζετε και καμαρώνετε για την τουριστική βιομηχανία. Όμως, ποιος παίρνει και ποιος κερδίζει, όταν το μονοπώλιο της FRAPORT καθορίζει τις πτήσεις και τις τιμές των εισιτηρίων; Δηλαδή, αντλεί υπεραξία από την τουριστική βιομηχανία και εδώ ο ανταγωνισμός είναι πάρα πολύ μεγάλος.

Δεν είναι, βέβαια, μόνο αυτό. Είχαμε αύξηση της επιβατικής κίνησης στο Αεροδρόμιο της Αθήνας κατά 10%, σε σχέση με το 2017 και 75% σε σχέση με το 2014. Βέβαια, και αύξηση στα κέρδη των εταιρειών του κλάδου. Ωστόσο, οι εργαζόμενοι αντιμετωπίζουν ως αποτέλεσμα της ανάπτυξής σας, την αυξημένη εντατικοποίηση, τις εξαντλητικές βάρδιες, τα ευέλικτα ωράρια και τους μισθούς πείνας. Βιώνουν, δηλαδή, μαζί με τα ρεκόρ στους αριθμούς των πτήσεων και των επιβατών, την απογείωση των ωραρίων, την εντατικοποίηση και την καταπόνησή τους.

Γι’ αυτά, βέβαια, καμία συμφωνία δεν υπάρχει, καμία προστασία και κανένα ενδιαφέρον από τα αστικά κόμματα. Όμως, υπάρχει ενδιαφέρον για το μονοπώλιο και τα κέρδη του. Για παράδειγμα, στη Σύμβαση, που μας έχετε φέρει στο άρθρο 2 παρ. 7 αναφέρεται καθαρά, ότι «η εταιρία θα καταβάλλει εύλογες προσπάθειες, προκειμένου να ελαχιστοποιήσει τη μεταβλητικότητα των δημοσιευμένων τελών αεροδρόμιου της εταιρίας», κ.λπ.. Δηλαδή, λέει ότι θα κάνει προσαρμογές για τα κέρδη της. Έτσι είναι τα μονοπώλια και βέβαια, κατοχυρώνονται και μέσα από Συμβάσεις.

Στο άρθρο 4, παρ. 2β΄ ή στο Παράρτημα στο σημείο 6, λέει ότι «η παρούσα Σύμβαση θα υπερισχύει παντός ελληνικού νόμου γενικής ή ειδικής φύσεως».

Δηλαδή, και σε έκτακτες περιπτώσεις και ανάγκες υπερισχύει το συμφέρον της εταιρίας, του μονοπωλίου και δείχνει ποιον εξυπηρετείτε.

Συνεπώς, δεν είναι μία απλή παράταση και το τίμημα για το οποίο καυγαδίζετε για να κρύψετε την αλήθεια και την πραγματικότητα, γιατί ακόμα και η αύξηση του τιμήματος από τη Γενική Διεύθυνση Ανταγωνισμού της Ευρωπαϊκής Επιτροπής έκρυβε και ορισμένα στοιχεία επίδρασης στη διαμόρφωση του ανταγωνισμού. Δεν είναι όλα αθώα και τα ξέρετε.

Η ουσία είναι ότι, το Αεροδρόμιο «Ελευθέριος Βενιζέλος» είναι από τα ακριβότερα του κόσμου. Η τουριστική κίνηση, βέβαια, δεν πλήττεται από τα ακριβότερα εισιτήρια, γιατί το τουριστικό προϊόν διαμορφώνεται μέσα από συνολικά πακέτα. Θίγονται, όμως, τα λαϊκά στρώματα της χώρας μας που εξαναγκάζονται να πληρώνουν πανάκριβα εισιτήρια και να δυσκολεύονται να έχουν πρόσβαση και να εξυπηρετούνται. Η τουριστική σας ανάπτυξη είναι ακριβή για το λαό, αλλά κερδοφόρα για το μονοπώλιο της FRAPORT.

Καταψηφίσαμε τη Σύμβαση παραχώρησης της κρατικής περιουσίας. Βεβαίως, καταψηφίζουμε και την παράταση.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει ο κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, παίρνω το λόγο γιατί για το συγκεκριμένο θέμα σας είχα καταθέσει σχετική Ερώτηση στις 21 Μαρτίου του 2016, που απευθυνόταν και στον κ. Σπίρτζη. Δηλαδή, ενάμιση χρόνο πριν υπογράψετε την παράταση. Δυστυχώς, αυτός είναι ο δικός μας ρόλος, ο κοινοβουλευτικός, και αυτός είναι ο δικός σας ρόλος, δεν έχει υπάρξει καμία απάντηση από την πλευρά σας. Την έχω μαζί μου τη σχετική Ερώτηση και θα την καταθέσω και στα Πρακτικά.

Στις 21 Μαρτίου 2016, ενάμιση χρόνο πριν, είχα θέσει ορισμένες ερωτήσεις, κάποιες από τις οποίες είναι και σήμερα επίκαιρες, ενώ κάποιες άλλες δεν είναι, πλέον. Τότε, σας ρωτούσα, καθώς υπήρχαν πληροφορίες για τα συγκεκριμένα ζητήματα, αν η συγκεκριμένη περίοδος είναι κατάλληλη για το Δημόσιο, δεδομένου ότι η αξία των περιουσιακών στοιχείων από το 2016 μέχρι σήμερα δεν είναι αυτή που μπορεί να είναι τα επόμενα χρόνια. Το 2026 η αξία του Αεροδρομίου με την πιθανή αύξηση των αφίξεων που οι διεθνείς ταξιδιωτικοί και τουριστικοί φορείς προβλέπουν, ότι θα είναι αυξημένη, θα είναι πιο ευνοϊκοί, πιθανόν, οι όροι, δεδομένου ότι το Δημόσιο θα μπορεί να το διαπραγματευτεί από καλύτερη θέση.

Βεβαίως, δεν γνωρίζουμε αν έχει υπάρξει κάποια εισήγηση των Συμβούλων του Τ.Α.Ι.ΠΕ.Δ. για τον τρόπο με τον οποίο θα αξιοποιηθεί το 30%. Ένα ερώτημα, που σας είχα θέσει τότε και το επαναλαμβάνω και τώρα, είναι αν υπάρχει συγκεκριμένο και τεκμηριωμένο σχέδιο αξιοποίησης του 30% που κατέχει το Τ.Α.Ι.ΠΕ.Δ.. Αυτό είναι ένα ερώτημα που το κατέθεσα τότε και το καταθέτω και σήμερα. Δεν γνωρίζω απ’ όσα έχω δει, ότι υπάρχει συγκεκριμένη απάντηση στο συγκεκριμένο ζήτημα, οπότε αν μπορείτε και έχετε κάτι να μας το πείτε.

Μία από τις ερωτήσεις, επίσης, ήταν αν και πώς σκοπεύετε να ξεπεράσετε την κοινοτική νομοθεσία και αν ναι, πώς θα γίνει χωρίς να εκτεθούμε ως χώρα για άλλη μία φορά. Τελικά, ενάμιση χρόνο μετά, υπήρξε η παράταση από την Ευρωπαϊκή Επιτροπή, η οποία διαφώνησε, καθώς, κατά την άποψη της, ισοδυναμούσε με απευθείας ανάθεση.

Εάν, λοιπόν, είχε γίνει αυτή η συζήτηση πριν από ενάμιση χρόνο στη Βουλή, όπως θα έπρεπε, ίσως να είχαν αποφευχθεί και ορισμένα από αυτά, τα οποία συνέβησαν το επόμενο χρονικό διάστημα. Μου απάντησε μόνο ο κ. Σπίρτζης και καταθέτω και την απάντηση του, ο οποίος μου είπε ότι δεν έχει καμία αρμοδιότητα αν και είναι στη Διυπουργική. Επίσης, μου απάντησε ότι ο μόνος αρμόδιος για να μου απαντήσει είστε εσείς. Και από εσάς, ενάμιση χρόνο μετά, αν και άλλαξαν τα δεδομένα, δεν πήραμε καμία απάντηση. Συνεπώς, η συγκεκριμένη ερώτηση παραμένει για το ΤΑ.Ι.ΠΕ.Δ.. και το 30%.

Επίσης, θέλω και μία απάντηση για όλα αυτά, τα οποία έχουν συμβεί. Δηλαδή, για τα 483 εκ. ευρώ που έγιναν 1.115.000.000 εκατ. και πώς εκτιμήθηκε αυτό το ποσό. Είναι καινούργια ζητήματα, τα οποία νομίζω ότι θα πρέπει να συζητηθούν και σήμερα και να μας δώσετε ορισμένες πληροφορίες, έτσι ώστε στην Ολομέλεια να μπορέσει να γίνει μία συνολική συζήτηση.

Παρακαλώ, όταν πρόκειται για τέτοια κρίσιμα ζητήματα, γιατί δεν είναι μία ερώτηση για ένα οποιοδήποτε μικρό θέμα ή για λίγα ευρώ, το Υπουργείο σας και εσείς προσωπικά να απαντάτε στα ερωτήματα που σας θέτουμε. Ευχαριστώ πολύ.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων):** Ευχαριστώ, κύριε Πρόεδρε. Κύριοι συνάδελφοι, συζητάμε σήμερα το σχέδιο νόμου για την Κύρωση της Παράτασης της Σύμβασης Ανάπτυξης του διεθνούς Αεροδρομίου της Αθήνας στα Σπάτα.

Η υπό Κύρωση Σύμβαση, που υπογράφηκε στις 24 Ιανουαρίου 2019 μεταξύ του Ελληνικού Δημοσίου εκπροσωπούμενου από το Ταμείο Αξιοποίησης Ιδιωτικής Περιουσίας του Δημοσίου, το Τ.Α.Ι.ΠΕ.Δ. και της Εταιρίας Αεροδρομίου, τροποποιεί και αντικαθιστά την, από 30 Σεπτεμβρίου 2017, Σύμβαση Παράτασης.

Η εν λόγω παράταση εντάσσεται στο Πρόγραμμα Ιδιωτικοποιήσεων της χώρας, όπως αυτό αποτυπώνεται και περιγράφεται σε διάφορα νομοθετικά κείμενα. Η, αρχικά, υπογραφείσα Σύμβαση με έναρξη ισχύος στις 11 Ιουνίου του 1996 προέβλεπε συμβατική περίοδο 30 ετών για την ολοκλήρωση της, παρέχοντας, ωστόσο, τη δυνατότητα παράτασής της, κατά ανώτατο όριο, έως τις 11 Ιουνίου του 2046.

Η παρ. 2 του άρθρου 4 της παραπάνω Σύμβασης παρέχει τη δυνατότητα στα δύο συμβαλλόμενα Μέρη εντός της τελευταίας δεκαετίας, πριν από τη λήξη της Σύμβασης, να ξεκινήσουν τις διαπραγματεύσεις, προκειμένου να αποφασίσουν αν μπορούν να συμφωνήσουν σε όρους επί τη βάσει των οποίων θα δύναται να παραταθεί περαιτέρω η χρονική περίοδος.

Τον Ιούνιο, λοιπόν, του 2017 ευπειθώς συμπεριφερόμενα και τα δύο μέρη ξεκίνησαν τις διαπραγματεύσεις, οι οποίες οδήγησαν στην υπογραφή της σχετικής Σύμβασης στις 30 Σεπτεμβρίου του 2017. Υπεγράφη, λοιπόν, αυτή η Σύμβαση, η οποία ουδέποτε έφτασε στη Βουλή για Κύρωση.

Και πολύ καλά κάνατε και δεν την φέρατε κύριε Υπουργέ, γιατί όταν έφτασε στο σημείο να επέμβει η Ευρωπαϊκή Επιτροπή Ανταγωνισμού, θεωρώντας ευτελές το τίμημα των 483 εκατ. ευρώ για εικοσαετή παραχώρηση, αντιλαμβάνεστε πως δεν υπήρχε περίπτωση οι Ανεξάρτητοι Έλληνες να συναινούμε σε μία οιονεί απευθείας ανάθεση.

Η παρέμβαση της Επιτροπής οδήγησε σε επανεκκίνηση της διαπραγματευτικής διαδικασίας, η οποία οδήγησε, τελικά, στο τίμημα του 1.115.000.000 αυξημένο, δηλαδή, κατά 131% από την αρχική τιμή. Εύλογη απορία, κύριοι συνάδελφοι, κάθε ανθρώπου, ακόμη και, μερικώς, σκεπτόμενου ανθρώπου είναι γιατί αυτή η τιμή δεν μπορούσε να επιτευχθεί με τη Σύμβαση του 2017 και χρειαζόταν «μαστίγιο» εξωτερικού και διεθνής διασυρμός της χώρας; Η απορία, όμως, αυτή αποτελεί έναυσμα και για άλλες ερωτήσεις, που θα μου επιτρέψετε να καταθέσω στην Επιτροπή μας.

Ποιες ήταν οι μελέτες, με βάση τις οποίες προωθήθηκαν οι δύο Συμβάσεις με τόσο μεγάλη απόκλιση τιμήματος η μία από την άλλη; Έχει στοιχεία αλήθειας η πληροφορία, πως για τον υπολογισμό του τιμήματος λήφθηκε υπόψη η τουριστική κίνηση του 2015, μιας χρονιάς, εξαιρετικά, κακής για τον Τουρισμό εξαιτίας των κεφαλαιακών ελέγχων «capital controls»;

Σύμφωνα, με τα δημοσιοποιημένα στο διαδίκτυο στοιχεία μέσα από την επίσημη ιστοσελίδα του Διεθνούς Αερολιμένα Αθηνών για το έτος 2015, η κίνηση του Αεροδρομίου «Ελευθέριος Βενιζέλος» έφτασε συνολικά τα 18. 100.000 επιβάτες, ενώ το έτος 2018 ο Διεθνής Αερολιμένας Αθηνών κατέγραψε την καλύτερη ιστορική επίδοση του από πλευράς επιβατικής κίνησης με 24.100.000 επιβάτες.

Αν, λοιπόν, είναι όντως έτσι και η τιμή παραχώρησης, όπως αυτή περιλαμβάνεται στην Κύρωση της Σύμβασης, για την οποία συζητούμε εδώ σήμερα, προσδιορίστηκε με βάση τα στοιχεία του 2015, μπορείτε να μας εξηγήσετε σε αυτήν εδώ την αίθουσα, γιατί προχωρήσατε σε αυτή την κίνηση; Αν, τελικά, η τιμή παραχώρησης είναι, όντως, συνδεδεμένη με την ετήσια επιβατική κίνηση του Αερολιμένα, τότε είναι παράλογο να προσδοκούμε σε, ακόμη, μεγαλύτερη τιμή, θέτοντας στο τραπέζι των διαπραγματεύσεων την επιβατική κίνηση του 2018. Είναι παράλογο, δηλαδή, αν θέλουμε να ζητήσουμε περισσότερα, παίρνοντας ως δεδομένη μια άλλη χρονιά τουριστικής κίνησης και εσόδων του Αεροδρομίου «Ελευθέριος Βενιζέλος»;

Γιατί τόση σπουδή, θα ρωτούσα, να κλείσει τόσο γρήγορα η υπόθεση της παράτασης της Σύμβασης, εφόσον υπάρχει επαρκής χρόνος, διανυούσης της δεκαετίας, να ισχυροποιηθεί διαπραγματευτικά η χώρα και να επιτύχει αύξηση του τιμήματος προς όφελος του δημοσίου συμφέροντος; Γιατί, δηλαδή, αυτή η βιασύνη; Έχουμε μπροστά μας άλλα επτά χρόνια.

Κυρίες και κύριοι συνάδελφοι, επειδή η περιρρέουσα ατμόσφαιρα έχει δυσάρεστη «οσμή», μέχρι αυτή να ξεκαθαρίσει και τα ερωτήματα να απαντηθούν, οι Ανεξάρτητοι Έλληνες επιφυλασσόμεθα ως προς τη διατύπωση της θέσης μας και της ψήφου μας.

Ευχαριστώ πολύ.

Στο σημείο αυτό ο Πρόεδρος της Επιτροπής έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Γεώργιος Παπαηλιού, Αστέριος Καστόρης, Δημήτρης Βέττας, Δημήτρης Γάκης, Μαρία Θελερίτη, Αφροδίτη Θεοπεφτάτου, Χρυσούλα Κατσαβριά, Αϊχάν Καρά Γιουσούφ, Αθανάσιος (Νάσος) Αθανασίου, Χρήστος Μαντάς, Δημήτριος Μάρδας, Θεοδώρα Μεγαλοοικονόμου, Αλέξανδρος Μεϊκόπουλος, Αθανάσιος Μιχελής, Ιωάννης Μιχελογιαννάκης, Μάκης Μπαλαούρας, Νικόλαος Παπαδόπουλος, Χρήστος Μπγιάλας, Αθανάσιος Παπαδόπουλος, Κώστας Παυλίδης, Ανδρέας Ριζούλης, Ιωάννης Σηφάκης, Νίκος Συρμαλένιος, Θεοδώρα Τζάκρη, Αλέξανδρος Τριανταφυλλίδης, Ιωάννης Τσιρώνης, Γεώργιος Τσόγκας, Γεώργιος Βλάχος, Θεοχάρης (Χάρης) Θεοχάρης, Γεώργιος Καρασμάνης, Ευάγγελος Μεϊμαράκης, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Ιωάννης Κουτσούκος, Ανδρέας Λοβέρδος, Ιωάννης Μανιάτης, Γεώργιος Γερμενής, Ελένη Ζαρούλια, Ηλίας Παναγιώταρος, Αθανάσιος Βαρδαλής, Ιωάννης Δελής, Διαμάντω Μανωλάκου, Κωνσταντίνος Κατσίκης, Δημήτριος Καβαδέλλας, Γεώργιος Αμυράς και Αθανάσιος Θεοχαρόπουλος.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, σήμερα προσπαθούμε να κλείσουμε μία ιδιωτικοποίηση που έχει εξελιχθεί σε σίριαλ με ευθύνη, φυσικά, και του Υπουργού, που είναι παριστάμενος, αλλά πολύ πιθανό, και με άλλους συναρμόδιους Υπουργούς, όπως ο κ. Σπίρτζης, που είναι υπεύθυνος για την εποπτεία των αεροδρομίων.

Φυσικά, το ζήτημα δεν είναι αποκλειστικά ταμειακό. Είναι και ένα ζήτημα αξιοπιστίας του Ελληνικού Δημοσίου ως προς την επενδυτική κοινότητα, ώστε να μπορούμε να πείσουμε την ευρύτερη επενδυτική κοινότητα, ότι είμαστε αξιόπιστοι συνομιλητές. Ο δείκτης της επενδυτικής εμπιστοσύνης είναι ο προπομπός της ανάπτυξης και σ' αυτό το μέτωπο, δυστυχώς, παρακολουθούμε άλλη μία περίπτωση προβληματική.

Θα δώσω ένα παράδειγμα, που, ίσως, νομίζουμε ότι είναι μικρό, αλλά στην πραγματικότητα είναι πολύ μεγαλύτερο. Στις 25 Ιανουαρίου, κ. Υπουργέ δημοσιεύσατε το Δελτίο Εκτέλεσης του Προϋπολογισμού για το σύνολο του 2018 και στην επίσημη ανακοίνωση αναφέρατε, πώς ο λόγος για τον οποίο δεν πιάσατε τους στόχους του 2018 ήταν γιατί καθυστέρησε η είσπραξη από τη Σύμβαση, που δεν είχε ολοκληρωθεί και ότι το τίμημα θα εισπραχθεί τον Ιανουάριο του 2019.

Έχουμε μπει, ήδη, στον Φεβρουάριο του 2019. Πέντε ημέρες πριν κλείσει ο μήνας, δεν ξέρατε ότι δεν είχατε τη δυνατότητα να φέρετε και να ολοκληρωθούν οι διαδικασίες στη Βουλή, ώστε να εισπραχθούν τα χρήματα μέσα στον Ιανουάριο και αυτό, κατά πάσα πιθανότητα αν όλα πάνε καλά, θα εισπραχθεί μέσα στον Φεβρουάριο; Δεν μπορεί να πιστεύατε ότι θα μπορούσατε να ψηφίσετε εν μέσω όλων αυτών των θεμάτων, που ξέρετε πολύ καλά τι συζητούσαμε τις προηγούμενες ημέρες στη Βουλή.

Άρα, αυτού του είδους η πλημμέλεια, πιάνομαι από ένα μικρό σημείο, νομίζω ότι είναι χαρακτηριστική της ασυνέπειας, που δείχνουμε ως ελληνικό Κράτος, που δείχνει η ελληνική Κυβέρνηση και με αυτόν τον τρόπο δεν μπορεί να μας εμπιστευθεί η επενδυτική κοινότητα.

Εξάλλου, είναι χαρακτηριστικό, ότι μιλάτε με βερμπαλισμό για τις επενδύσεις και για την καλλιέργεια ευνοϊκού επενδυτικού κλίματος, τη στιγμή που η Διυπουργική Επιτροπή Στρατηγικών Επενδύσεων έχει, πάνω από ενάμιση χρόνο, να συνεδριάσει όλους αυτούς τους μήνες; Εάν δεν υπάρχουν στρατηγικές επενδύσεις, πώς θα έρθει και πώς θα γίνει αυτή η αλλαγή του κλίματος και θα έρθει η πολυπόθητη ανάπτυξη, την οποία μας λέτε;

Στην πραγματικότητα, θα έχουμε το λεγόμενο «dead cat bounce» και τίποτα παραπάνω. Δεν θα έχουμε, δηλαδή, εκείνο το κλίμα, το οποίο ενεργητικά θα αυξήσει την ανάπτυξη της χώρας μας.

Την ίδια στιγμή, έχουμε μια αδιανόητη καθυστέρηση. Θα μπορούσαν να είχαν ολοκληρωθεί οι διαδικασίες μετά από αυτά που σας έβαλε η Επιτροπή, για αύξηση του τιμήματος κ.λπ.. Θα μπορούσατε με πολύ άνεση να ολοκληρώσετε τις διαδικασίες το Δεκέμβριο.

Έχουν εκταμιευθεί χρήματα από τρεις συστημικές τράπεζες, τα οποία είναι 800 εκατ. €. Ο κ. Δραγασάκης την ίδια στιγμή μας μιλάει για την ευστάθεια των τραπεζών, και τα «κόκκινα δάνεια», και εάν δεν προσέξουμε, αυτά τα χρήματα οι τράπεζες μπορεί να χρειαστούν ανακεφαλαιοποίηση. Έχουμε, λοιπόν, χρήματα, που έχουν φύγει από τα κεφάλαια των τραπεζών «κάθονται» και δεν αξιοποιούνται ενεργά να πάνε σε αυτή την ιδιωτικοποίηση, ώστε να μπορέσουν να υπάρχει και η είσπραξη από την πλευρά του δημόσιου και η σταθερότητα από την άλλη πλευρά, του τραπεζικού συστήματος. «Πύροβολούμε», δηλαδή, «τα πόδια μας μόνοι μας».

Υπάρχει, βέβαια, και ένα άλλο ζήτημα, διότι, δεν έχει απαντηθεί, κύριε Υπουργέ, επαρκώς, σας έχω κάνει και δύο ερωτήματα και δεν πήρα απάντηση, για ποιο λόγο είχαμε αυτή την καθυστέρηση, ώστε να έρθει αυτή η Σύμβαση εντός του 2018 και θα πιάνεται και τους στόχους και δεν θα είχατε κανένα πρόβλημα. Αυτό, που ακουγόταν ήταν ότι θέλατε να εισπράξετε το Φ.Π.Α το 2019 για να βελτιωθούν, εφόσον πιάνατε τους στόχους σας το 2018 Αν, όμως, όπως μας λέει το δελτίο, όλα αυτά αυτά τα χρήματα θα περάσουν στο 2018 δεν μπορείτε να περάσετε και το Φ.Π.Α.. Το Φ.Π.Α, δηλαδή, θα πηγαίνει στο 2019 ενώ το τίμημα να πηγαίνει δημοσιονομικά στο 2018; Πρέπει να μας το εξηγήσετε αυτό.

Επίσης, ακούστηκε ότι υπήρχαν αντιρρήσεις από τη Νομική Υπηρεσία μετά την υπογραφή και μετά τον έλεγχο της Κομισιόν. Αυτές, οι αντιρρήσεις που σας καθυστέρησαν λύθηκαν δια μαγείας; Άλλαξαν οι Συμβάσεις; Εάν άλλαξαν οι Συμβάσεις εξαιτίας αντιρρήσεων του Υπουργείου σας, των Νομικών Συμβούλων σας, τι συνέβη με τις εγκρίσεις που έχει πάρει αυτή η Σύμβαση; Ή ήρθε ατόφια, άρα, αυτές από την άλλη μεριά οι αντιρρήσεις, έγιναν ουσιαστικά μόνο για καθυστέρηση ή εν πάση περιπτώσει πιέσατε τις υπηρεσίες να δεχτούν παρόλο που είχαν αντιρρήσεις; Εξηγήσετε μας, τι συνέβη και σε αυτόν τον τομέα.

Θα ήθελα να κλείσω με το ζήτημα του Δελτίου Τύπου, που το αναφέρατε πολύ γλαφυρά, με τον γνωστό σας χιουμοριστικό τρόπο και εύγλωττα στο Εισηγητή μας, στον κ. Βλάχου.

Διάβασα με προσοχή αυτό το δελτίο τύπου, και θέλω να σας πω ότι μου θύμισε και ένα ανέκδοτο, που λέγαμε εμείς οι πληροφορικάριοι: Ήταν ένας άνθρωπος, ο οποίος ήταν χαμένος μ’ ένα αερόστατο, δεν ξέρει ακριβώς πού είναι και πηγαίνει σχετικά χαμηλά και βλέπει έναν άνθρωπο και λέει θα μπορέσω να μου εξηγήσει που είμαι. Κατεβάζει, λοιπόν το αερόστατο πλησιάζει από πάνω του και του λέει: «Συγγνώμη πατριώτη που βρίσκομαι εδώ; Ξέρεις πού βρίσκομαι;» Του λέει: «Βρίσκεσαι τέσσερα μέτρα πάνω από το έδαφος, πάνω από ένα χωράφι». Του λέει: «Συγγνώμη άνθρωπέ μου. Μήπως, είσαι σύμβουλος επιχειρήσεων;». Του λέει: «Ναι, πώς το κατάλαβες»; «Η απάντηση που μου έδωσες, ήταν επακριβώς σωστή, αλλά παντελώς άχρηστη».

Αυτό, ακριβώς, είναι το Δελτίο Τύπου που διαβάσω εδώ. Δηλαδή, μιλάει για το τι προβλέπεται από τη Σύμβαση. Λέει, ότι μεταβιβάστηκε στο ΤΑΙΠΕΔ, φυσικά. Λέει, ότι το μνημόνιο που φέρατε και από την δεύτερη αξιολόγηση ήταν υποχρέωσή να το ολοκληρώσετε. Βέβαια, η δεύτερη αξιολόγηση ήλθε και παρήλθε και εδώ ερχόμαστε μετά τα μνημόνια να συζητάμε για τη Σύμβαση αυτή. Λέει, λοιπόν, όσα λέει. Λέει, ότι το πήγατε στην Ευρωπαϊκή Επιτροπή, στην Κομισιόν για να δούμε εάν πραγματικά είναι μέσα στους κανόνες τους ευρωπαϊκούς, αλλά δεν λέει να δώσει μια απάντηση πειστική στο ένα και το αυτό.

Το τίμημα, το οποίο υπέγραψε η ελληνική κυβέρνηση ήταν από 600 εκατ. € μικρότερο από αυτό που θα ήταν εύλογο. Αυτό, λοιπόν, το τίμημα είναι η ουσία του ελληνικού λαού. Εγώ δεν θα πω, ότι κάποιος «τσέπωσε» ή θα «τσέπωνε» ένα μέρος από αυτά τα χρήματα. Δεν θα το πω, δεν είναι η ουσία της κριτικής αυτής. Θα πω, ότι ήταν ένα λάθος και εδώ θα έρθω να συμφωνήσω κλείνοντας, με τον Εισηγητή, τον κ. Αθανασίου, ο οποίος πραγματικά από τον τρόπο με τον οποίο μιλάει, θα πω την ίδια φιλοφρόνηση που έκανε προηγουμένως ο ίδιος για τον κ. Βλάχο. Πράγματι είναι ένα κόσμημα της Ελληνικής Βουλής. Μιλάει και ο λόγος του είναι μεστός και συναινετικός.

Είναι ένα λάθος, που όπως μας είπε προηγουμένως για το τι έλεγε ο Κωνσταντίνος Καραμανλής «τα λάθη στην πολιτική είναι εγκληματικά».

Σας ευχαριστώ, κύριε Πρόεδρε.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Ευχαριστούμε.

Το λόγο έχει ο κ. Υπουργός.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ κύριε Πρόεδρε.

Να πω, στην αρχή ότι συμφωνώ με τον κ. Θεοχάρη, ότι πρέπει να μιλάμε σοβαρά, αλλά αυτό θέλει όλες τις πλευρές να έχουν μια σοβαρότητα. Δηλαδή, για τις τράπεζες, που το αναφέρατε, ξέρουμε ότι οι τράπεζες πέρασαν τα stress test. Ξέρουμε, ότι οι τράπεζες φτάνουν τους στόχους τους. Ξέρουμε, ότι οι τράπεζες κάνουν ιδιωτικές παρεμβάσεις για να μειώσουν τα «κόκκινα δάνειά» τους. Ξέρουμε, ότι η ελληνική κυβέρνηση διαχειρίζεται ένα σύστημα εγγυήσεων, που θα βοηθήσει περισσότερο στη μείωση των «κόκκινων δανείων».

Όταν ο κ. Δραγασάκης, κάνει μια συζήτηση, αυτή η συζήτηση απαιτεί και από την άλλη μεριά να μπούμε στην ουσία αυτών που είπε και όχι ξαφνικά να πούμε ότι ο κ. Δραγασάκης λέει ότι οι τράπεζες έχουν πρόβλημα. Ο κ. Δραγασάκης, ανέλυσε, πώς βλέπει η κυβέρνηση το θέμα των τραπεζών. Είμαστε μια κυβέρνηση, που νομίζουμε ότι έχουμε δημιουργήσει ένα πλαίσιο και θα συνεχίσουμε να δημιουργούμε ένα πλαίσιο, στο οποίο οι τράπεζες μας και θα μειώσουν τα «κόκκινα δάνεια» και θα μπορέσουν να αρχίσουν να δανείζουν στην πραγματική οικονομία. Αυτό θα γίνει με πράξεις που κάνουν οι ίδιοι και με πράξεις που κάνουμε σε συνεννόηση με αυτές σε αυτό το πλαίσιο.

Δεν είναι ωραίο να μιλάει ο κ. Δραγασάκης, να προσπαθεί να ανεβάσει το επίπεδο της συζήτησης και να βλέπουμε τις αντιδράσεις την ίδια μέρα, που θέλουν μόνο και μόνο να δημιουργήσουν πρόβλημα. Νομίζω, ότι όλοι έχουμε ευθύνη να γίνεται η συζήτηση σε αυτή τη βάση.

Θέλω να πω, πριν πάω σ' αυτό που θεωρείται την ουσία, που εγώ θεωρώ ότι το Δελτίο απαντάει, αλλά θα το δούμε αυτό, να πω μερικά πράγματα, πριν μπω στην ουσία.

Πρώτον. Δεν μιλάμε εδώ για μονοπώλιο, κυρία Μανωλάκου. Ο βασικός επενδυτής είναι Καναδέζικο Ασφαλιστικό Ταμείο. Δηλαδή, είναι ταμείο των εργαζομένων. Ένας από τους λόγους που είναι ευτύχημα ότι γίνεται αυτή η επέκταση, είναι ότι οι Καναδοί επενδύουν. Οι Καναδοί επενδύουν τα λεφτά των εργαζομένων που είναι ασφαλισμένοι, και γιατί είναι ευτύχημα; Γιατί τέτοιο είδος επενδυτών, επενδύουν μακροπρόθεσμα. Δεν πάνε για το γρήγορο κέρδος, θέλουν να έχουν ένα μικρό κέρδος με ασφάλεια μακροπρόθεσμα. Αυτό, είναι ακριβώς το είδος των επενδυτών που θα θέλαμε να προσελκύσουμε.

Δηλαδή, θα μπορούσατε να φανταστείτε να ήταν το αντίθετο. Να ήταν ένα Ταμείο Ελλήνων συνταξιούχων, που ένα κομμάτι θα το έβαζαν σε ένα ισπανικό αεροδρόμιο ή ιταλικό, ή καναδέζικο. Άρα, μιλάμε για αυτό, να ξέρουμε όταν μιλάμε, ποιοι είναι οι μέτοχοι. Οι βασικοί μέτοχοι είναι αυτό το Καναδέζικο Fund και επίσης, το ελληνικό δημόσιο που έχει αυτή τη στιγμή 55% και θα κατέβει μετά στο 30%.

Με ρώτησε, ο κ. Θεοχαρόπουλος, τι σκοπό έχουμε για το 30%. Όπως ξέρετε και το 30% και η επέκταση της Σύμβασης είναι στο ΤΑΙΠΕΔ, οπότε φαντάζομαι ότι μόλις τελειώσει, γιατί όπως καταλαβαίνετε δεν θα πωλούσε στα 30% χωρίς ένα ασφαλές πλαίσιο, ένα πλαίσιο που δίνει κάποια σιγουριά στους επενδυτές, ότι έχουν μια Σύμβαση πιο μακροπρόθεσμη. Οπότε, κατά κάποια τρόπο, αυτή εδώ η Σύμβαση είναι προϋπόθεση για το 30% που φαντάζομαι, το ΤΑΙΠΕΔ θα πάρει και ειδικούς για να συμβουλευτούν και να κάνει έναν ανοιχτό διαγωνισμό και για τα υπόλοιπα 30%, αλλά φαντάζομαι ότι αυτό θα το ανακοινώσει μετά από αυτή τη διαδικασία, γιατί όπως είπα, είναι προϋπόθεση.

Με ρώτησε ο κ. Βλάχος για το 10%, που είναι για τους όμορους δήμους. Όπως ξέρετε αυτό, ήταν στην Σύμβαση για το «Ελληνικό» και όχι για το Αεροδρόμιο. Αυτό λειτουργεί στη πράξη. Για αυτό εμείς ζητήσαμε στο «Ελληνικό» να υπάρχει ένας φορέας διαχείρισης και αξιοποίησης στους κοινούς χώρους. Αυτό δεν υπήρχε στη Σύμβαση για το Αεροδρόμιο.

Τώρα, κάποιοι ομιλητές μίλησαν σαν να υπήρχε παρέμβαση της Ε.Ε., δηλαδή, εμείς ήμασταν έτοιμοι να συμφωνήσουμε και ότι είχε τελειώσει η διαδικασία για τα 600 εκατ. €, και μας ήρθε ξαφνικά η Ε.Ε., έκανε την παρέμβαση και έσωσε την παρτίδα. Μόνο, που δεν είναι έτσι. Όταν ήταν όρος για να έρθει η Σύμβαση, εδώ στη Βουλή να πάει η Σύμβαση στη DG COMP, στην διεύθυνση ανταγωνισμού.

Δική μας επιλογή και δεν ισχύει ότι πάντα γινόταν έτσι παλιά, ούτε επί Ν.Δ., ούτε επί ΠΑ.ΣΟ.Κ. πήγαινε σε αυτή την Επιτροπή. Άρα, εμείς το αποφασίσαμε ότι θέλαμε πριν υπογραφεί η Σύμβαση να το στείλουμε εμείς στην Επιτροπή Ανταγωνισμού. Δεν έκανε παρέμβαση, τους ζητήσαμε να κάνει παρέμβαση να μας πει τη δικιά της άποψη. Αυτό, νομίζω, είναι πολύ σημαντικό. Δεν ήλθε από τον αέρα, ούτε ξαφνικά για να μας «μαστιγώσει», όπως είπε ένας ομιλητής. Εμείς πήραμε την πρωτοβουλία, εκ των προτέρων να πάει στην διεύθυνση αυτή. Βασικό, θέμα είναι αυτό.

Δεύτερο βασικό θέμα, το οποίο είναι και στο Δελτίο Τύπου. Με το νόμο του ΤΑΙΠΕΔ, ποιος είναι υπεύθυνος για τους διαγωνισμούς; Μήπως μερικοί από εσάς κρίνετε από την δική σας εμπειρία, που υπογράφατε για Ανεξάρτητες Αρχές, αλλά όχι να είναι και πραγματικά Ανεξάρτητες. Ανεξάρτητες αλλά να κάνει ο Υπουργός όλη τη δουλειά. Μήπως, αυτό εννοείτε; Εγώ καταλαβαίνω από τον δικό σας νόμο για το ΤΑΙΠΕΔ, ότι είναι Ανεξάρτητη Αρχή και είναι υπεύθυνη για αυτά τα θέματα.

Με ρώτησε, νομίζω, κ. Μανιάτης εάν είχα εγώ συμβούλους. Δεν είχα συμβούλους ούτε έδεσα σε κάποιον οργανισμό για να τσεκάρει αυτό το ΤΑΙΠΕΔ.. Γιατί αυτό μπορεί να μην τελειώνουν ποτέ. Γιατί μετά θα είχα συμβούλους να τσεκάρουν τους συμβούλους. Οι σύμβουλοί μας είναι το ΤΑΙΠΕΔ. Το ΤΑΙΠΕΔ αποφασίζει τους όρους, το τίμημα και το συζητάει. Δεν είναι δουλειά, όπως ήταν πριν στο νόμο για το ΤΑΙΠΕΔ, να είναι θέμα του Υπουργού να διαπραγματεύεται. Δεν διαπραγματεύτηκα εγώ ούτε για την επέκταση, ούτε για το τίμημα. Ήταν θέμα του ΤΑΙΠΕΔ. Είπαμε, λοιπόν, αφού πήραμε τη γνώμη, το ΤΑΙΠΕΔ έκανε τις διαδικασίες που έπρεπε να κάνει, μπορεί να σας δώσουμε ένα κείμενο και να σας πούμε πώς πάνε, τι συμβούλους παίρνουν, τι εκτιμήσεις παίρνουν, πώς προσπαθούν να κάνουν οι άνθρωποι καλά τη δουλειά τους.

Δεύτερο σημείο. Άρα, ο Υπουργός όχι μόνο δεν διαπραγματεύεται και συζητάει την τιμή, δεν θα έπρεπε να το κάνει αυτό. Δεν είναι δική μου δουλειά και είναι σωστό που δεν είναι δική μου δουλειά. Γι' αυτό η διακυβέρνηση επί ΣΥΡΙΖΑ είναι λίγο διαφορετική και το ξέρει όλος ο κόσμος πια, από την διακυβέρνηση του ΠΑ.ΣΟ.Κ.. Αυτή είναι η πραγματική αλήθεια.

Πάμε τώρα, στο τρίτο σημείο, που με ρωτάει καλοπροαίρετα ο κ. Θεοχάρης, που νομίζουμε έγινε αυτή η μεγάλη απόκλιση. Γιατί ήταν 600 εκατ. €.

Εδώ έχουμε ένα φοβερό παράδοξο, κατηγορούμαστε εμείς για σκάνδαλο. Αυτά δεν είναι δικά σας λόγια κ. Θεοχάρη, ούτε του κ. Θεοχαρόπουλου, ούτε του κ. Βλάχου, αλλά του κ. Μητσοτάκη και του κ. Σταϊκούρα και φαντάζομαι από το ΠΑΣΟΚ. Κατηγορούμαστε, λοιπόν, για σκάνδαλο, γιατί δώσαμε μια επέκταση για 1,1 δις, με δική μας πρωτοβουλία να πάει στη «DG Comp» και η κατηγορία ξέρετε ποια είναι; Ότι η οικονομία έχει πάει τόσο καλά, που η «DG Comp» άλλαξε τα δεδομένα. Ποια είναι η βασική διαφορά; Δεν είμαι γνώστης της απόφασης που έβγαλε η «DG Comp», αλλά νομίζω ότι και εσείς κ. Θεοχάρη θα φαντάζεστε την αλήθεια. Φαντάζομαι ότι, το 70% της διαφοράς είναι, επειδή η οικονομία πάει καλύτερα και η Ελληνική Κυβέρνηση έχει μεγαλύτερη αξιοπιστία, έχει πέσει το προεξοφλητικό επιτόκιο και επομένως, επειδή έχει μειωθεί το ρίσκο του Κράτους. Άρα, έχει μειωθεί το ασφάλιστρο κινδύνου, επειδή έχει πέσει η απόδοση του δεκαετούς.

Για κάποιο λόγο το ΤΑΙΠΕΔ, που έκανε τη μελέτη προηγουμένως, δεν πήρε υπόψη τις εξελίξεις της ελληνικής οικονομίας, τις μεγάλες επιτυχίες που είχε, όπως το να βγει από το πρόγραμμα, να επιστρέψει η ανάπτυξη και να μπορεί να βγαίνει στις αγορές. Άρα, το ένα κομμάτι είναι αυτό και ένα άλλο κομμάτι, φαντάζομαι, είναι ότι έκανε ακόμα πιο αισιόδοξες προβλέψεις για τον τουρισμό. Επομένως, για αυτούς τους δύο λόγους χρησιμοποίησε χαμηλότερο επιτόκιο προεξόφλησης από ό,τι χρησιμοποίησε το ΤΑΙΠΕΔ, γιατί άλλαξαν τα δεδομένα και είπε ότι, άρα, μπορούμε να συνεχίσουμε με ένα μεγαλύτερο τίμημα. Που είναι το σκάνδαλο;

Στα δικά σας σκάνδαλα χάνουμε πραγματικά λεφτά. Το δικό μας υποτιθέμενο σκάνδαλο, διπλασίασε το τίμημα που πήραμε, αντί για 600, 1,1 δις. Σκάνδαλο δεν λες τον διπλασιασμό και δεν τον λες σκάνδαλο όταν η οικονομία πάει καλύτερα. Έρχεται μια άλλη Ανεξάρτητη Αρχή, εκτός εάν δεν θέλετε ούτε την Ανεξάρτητη Αρχή του ΤΑΙΠΕΔ, ούτε την Ανεξάρτητη Αρχή της «DG Comp». Θα αποφασίζουν όπως αποφάσιζαν οι Υπουργοί του ΠΑ.ΣΟ.Κ.. Έτσι δεν γινόταν κ. Μανιάτη παλιά; Μόνοι τους έπαιρναν τις αποφάσεις και σας ενοχλεί που έχει έρθει μια κυβέρνηση με σοβαρότητα και δέχεται την Ανεξάρτητη Αρχή.

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ))**: Θα απαντήσω για τη σοβαρότητα της Κυβέρνησής σας όταν πάρω το λόγο.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής)**: Σας παρακαλώ, θα ζητήσετε μετά τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών)**: Νομίζω ότι, πραγματικά, δεν υπάρχει κανένα θέμα και το ξέρετε ότι δεν υπάρχει κανένα θέμα. Δεν ζημιώθηκε κανένας, ίσα-ίσα διπλασιάστηκε το τίμημα που πήραμε, γιατί πήγαμε καλύτερα απ' ό,τι περίμεναν όλοι και γι' αυτό άλλαξαν τα δεδομένα.

Μπορούμε να πάμε και σε άλλες λεπτομέρειες. Για παράδειγμα, με ρώτησε ο κ. Βλάχος, για τους Δήμους, γιατί δεν αντιμετωπίστηκαν αυτά. Πρέπει να σας πω ότι, άλλο είναι μια επέκταση σύμβασης και άλλο είναι ένας καινούργιος διαγωνισμός. Εάν βάζαμε, για παράδειγμα, καλύτερα πράγματα για τους Δήμους, που θα το ήθελα εγώ, ο κ. Μανιάτης και ο κ. Βλάχος, τότε ένας άλλος επενδυτής θα έλεγε ότι, αυτό δεν είναι επέκταση, είναι μια άλλη συμφωνία και θέλω να μπω και εγώ. Άρα, θα έπρεπε να κάνουμε έναν ανοικτό διαγωνισμό. Εάν διαβάσετε αυτά που έχουν αλλάξει στη Σύμβαση δεν μπορούν να είναι επί της ουσίας, γιατί είναι η ίδια Σύμβαση, που απλώς έχει μια επέκταση. Δεν θα μπορούσαμε να κάνουμε διαφορετικές επιλογές μέσα στην Σύμβαση. Αν γινόταν αυτό, τότε η «DG Comp» θα μας έλεγε ότι αυτό δεν είναι επέκταση σύμβασης, αυτό χρειάζεται καινούργιο διαγωνισμό.

Συνοψίζοντας, είναι μια Σύμβαση, που δείχνει την εμπιστοσύνη των ξένων επενδυτών στην Ελλάδα και ιδιαίτερα το είδος των επενδυτών, που θα θέλαμε να προσελκύσουμε. Αυτό είναι πολύ σημαντικό για τη δική μας Κυβέρνηση, δηλαδή, να έχουμε και επενδυτές που έχουν μακροπρόθεσμο ορίζοντα. Σας το είπα και πρόσφατα στη Βουλή, στην Ολομέλεια, που σας εξήγησα γιατί ήταν καλή η έκδοση του πενταετούς ομολόγου, ακριβώς, γιατί έχει αλλάξει σιγά-σιγά η σύνθεση των funds που επενδύουν. Αυτό είναι πολύ σημαντικό σημείο. Είναι μια συμφωνία που έφερε μεγαλύτερο τίμημα απ' ό,τι περιμέναμε.

Θυμάμαι κ. Μανιάτη ότι, στο δικό σας πρόγραμμα είχατε βάλει 200 εκατ.. Η Ν.Δ. είναι λίγο πιο πονηρή και από εσάς και από εμάς, αυτό δεν είναι επίθεση, και για να έχουν το κεφάλι τους ήσυχο, φαντάζομαι ότι τα βρήκαν με το ΓΛΚ, είχαν ένα γενικό αριθμό, αλλά δεν ξέρεις τι περίμεναν για τον ΔΕΣΦΑ και για το αεροδρόμιο. Εσείς, τότε νομίζατε 200 εκατ.. Φαντάζομαι ότι, ούτε και εσείς το βγάλατε από το κεφάλι σας, το ΤΑΙΠΕΔ θα το έβγαλε. Εμείς αρχικά είχαμε 484, αλλά βγήκε μεγαλύτερος αριθμός. Οι οικονομολόγοι πάντα διαφωνούν, ποιο είναι το κατάλληλο επιτόκιο προεξόφλησης. Νομίζω ότι, έχουμε ένα πολύ καλό αποτέλεσμα και κανένας δεν μπορεί να μην ψηφίσει αυτή τη Σύμβαση, ούτε αυτοί που δεν θέλουν τα μονοπώλια. Ευχαριστώ πολύ.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής)**: Κύριε Μανιάτη έχετε τον λόγο για 2 λεπτά, επειδή έγινε κάτι μεταξύ σας, με τον κ. Υπουργό. Εξ’ αφορμής αυτού σας δίνω το λόγο και όχι για δευτερολογία.

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ))**: Ευχαριστώ, κ. Πρόεδρε. Δεν έχω κανένα πρόβλημα με τον κ. Υπουργό. Στην ομιλία του ήταν ευγενικός, θα είμαι και εγώ ευγενικός. Ερωτήσεις προς τον κ. Υπουργό.

Κύριε Υπουργέ, ισχυρίζεστε ότι, το ΤΑΙΠΕΔ, ως Ανεξάρτητη Αρχή, παίρνει αποφάσεις και η Ελληνική Κυβέρνηση, που έχει εκλεγεί και λογοδοτεί στο Εθνικό Κοινοβούλιο, δεν έχει απολύτως καμία αρμοδιότητα επί του τι αποφασίζει το ΤΑΙΠΕΔ. Η πολιτική μου ερώτηση είναι η εξής απλή. Εδώ, μας λέτε ότι έχετε εκχωρήσει εν λευκώ στο ΤΑΙΠΕΔ, χωρίς κανέναν έλεγχο, τη διοίκηση, του οποίου εσείς διορίσετε, την αξιοποίηση της Δημόσιας περιουσίας και μας λέτε ότι, ουσιαστικά είναι ψεύτικη η συνεδρίαση της Διυπουργικής Επιτροπής Αποκρατικοποιήσεων, η οποία παραλαμβάνει την εισήγηση του ΤΑΙΠΕΔ, στην συνέχεια εισηγείται σε εσάς, ως Υπουργό Οικονομικών και εσείς στέλνετε την τελική πρόταση στην Επιτροπή Ανταγωνισμού. Για να καταλάβει το Σώμα, μας λέτε ότι, το σύνολο της Δημόσιας περιουσίας έχει εκχωρηθεί σε κάποιους ανθρώπους, που εσείς τους έχετε διορίσει, και έχετε ευνουχίσει το πολιτικό σας δικαίωμα ως πενταμελής Διυπουργική Επιτροπή Αποκρατικοποιήσεων, με τη δική σας παρουσία, να έχετε οποιαδήποτε άποψη. Τότε, κ. Υπουργέ, γιατί συνεδριάζετε; Γιατί υπογράφετε χαρτιά; Εσείς, ως Υπουργός Οικονομικών, γιατί μαζί με τον Πρόεδρο του ΤΑΙΠΕΔ αποστέλλεται την εισήγηση στην Επιτροπή Ανταγωνισμού της Ευρώπης; Δηλαδή, η δική σας υπογραφή είναι περιττή; Μας λέτε ότι δεν έχει νόημα η δική σας παρουσία; Αυτή είναι η πρώτη ερώτηση.

Δεύτερη ερώτηση. Γιατί μας λέτε ψευδώς ότι, με δική σας επιλογή τα στείλατε στην Επιτροπή Ανταγωνισμού; Το 55% του αεροδρομίου ανήκει στο Δημόσιο, κατά συνέπεια, οποιαδήποτε παρέμβαση γίνεται, πρέπει να περάσει από την Επιτροπή Ανταγωνισμού για να μη θεωρηθεί «...». Μας λέτε ότι, δεν θα μπορούσατε να μην το έχετε αποστείλει; Θέλω απάντηση σε αυτό, γιατί ήταν υποχρέωσή σας και τα εξ’ αυτής της υποχρεώσεως ανέκυψε το τελικό τίμημα.

Τρίτη ερώτηση. Επειδή το ανέφερε και ο αξιότιμος Εισηγητής του ΣΥΡΙΖΑ, όταν το 2012 η τότε κυβέρνηση μίλησε για 200 εκατ., για την επέκταση της Σύμβασης για άλλα 20 χρόνια, πρέπει να σας θυμίσω ότι, η δική σας Κυβέρνηση στον προϋπολογισμό του 2017, με δική σας υπογραφή, έχει βάλει την πώληση του 51% των ΕΛΠΕ, που έχει μεγαλύτερη αξία από το αεροδρόμιο, έναντι 100 εκατ. ευρώ. Κατά συνέπεια, όταν κάνετε τέτοιες συγκρίσεις, θα είστε πολύ πιο προσεκτικοί.

Κύριε Πρόεδρε, τώρα έρχομαι επί της διαδικασίας. Θα γίνει η ψηφοφορία, ναι ή όχι; Για να ξέρουμε εάν η Επιτροπή έχει πλειοψηφία.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής)**: Μετά. Σας παρακαλώ, δεν έχετε ερωτήσεις;

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ))**: Άρα, θα γίνει.

Δεύτερο ερώτημα. Θα ζητήσετε ως Πρόεδρος από τον κ. Υπουργό να καταθέσει όλα τα έγγραφα, τα οποία ζήτησα στην τοποθέτησή μου;

Και τρίτο ερώτημα. Πότε θα αποφασίσουμε ποιους φορείς θα καλέσουμε για να μας πουν την άποψή τους; Μη μας πείτε ότι δεν θα καλέσουμε και φορείς.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής)**: Θα αποφασίσει η Επιτροπή κ. Μανιάτη. Πήρατε το λόγο και παραπειστικά, αλλά και καθ’ υπερβολή.

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ))**: Γιατί παραπειστικά;

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής)**: Γιατί μου είπατε ότι, θέλατε να απαντήσετε στον Υπουργό. Σας έδωσα το λόγο και μου βάζετε ερωτήσεις εμένα. Μετά θα αρχίσει η διαδικασία.

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ))**: Αναμένω.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής)**: Πως να γίνει διαφορετικά; Τι αναμένεται; Είναι κάτι που σας κάνω χάρη; Καμία χάρη. Η διαδικασία είναι αυτή.

Το λόγο έχει ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ**: Ευχαριστώ πολύ κ. Πρόεδρε. Μερικά, πολύ σύντομα, σημεία, σε σχέση με αυτά που είπατε κ. Υπουργέ. Το πρώτο κομμάτι της κριτικής σας, σε σχέση με τις τράπεζες, οι οποίες τα καταφέρνουν, περνάνε τα «stress tests» και όλα αυτά, είναι προφανές ότι στρέφεται προς τον Αντιπρόεδρο της Κυβέρνησης, τον κ. Δραγασάκη και ως τέτοιο είναι αποδεκτό.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών)**: Γιατί το κάνετε αυτό; Γιατί δεν κάνετε μία σοβαρή συζήτηση;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ**: Κάνω σοβαρή συζήτηση. Είπατε ότι, οι τράπεζες δεν έχουν κανένα πρόβλημα, αντιμετωπίζουν τα κόκκινα δάνεια, δεν έχουν θέμα με τα «stress tests».

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών)**: Επειδή τα ξέρετε αυτά τα θέματα, δεν είναι σωστό να μιλάτε έτσι.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ**: Κύριε Υπουργέ, ακούστε με λίγο. Δεν είναι κριτική το «δεν είναι σωστό». Ακούστε αυτό που θα πω και απαντήστε με επιχειρήματα. Έχετε την ικανότητα και την ευφυΐα και είναι αναγνωρισμένο από παντού ότι μπορείτε να απαντήσετε. Δεν υπάρχει λόγος να κάνετε κριτική «δεν είναι σωστό».

Σας λέω, λοιπόν, ότι, είπατε ότι οι τράπεζες είναι καλά, περνάνε όλα τα «stress tests». Δεν έχουν πρόβλημα, διότι έχουν προχωρήσει στην αντιμετώπιση των κόκκινων δανείων. Αυτό, εάν δεν το καταλαβαίνετε, αντιφάσκει σε αυτά που λέει ο Αντιπρόεδρος της Κυβέρνησης, ο κ. Δραγασάκης. Εγώ καταλαβαίνω ότι, στην αρχή δεν είχατε την ίδια θέση. Μετά, βέβαια, προσπαθήσατε να τον στηρίξετε με τη δικαιολογία, «η Αντιπολίτευση δεν μιλάει σωστά».

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής)**: Κύριε Θεοχάρη, δεν θα κάνετε δευτερολογία. Είστε απλός ομιλητής, δεν είστε καν Εισηγητής.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ**: Ο Εισηγητής έχει φύγει. Κανονικά θα απαντούσε ο Εισηγητής, είναι κατανοητό αλλά βλέπετε ότι λείπει.

Αυτό που φάνηκε όμως από την απάντησή σας είναι πραγματικά αυτό, το οποίο και ο κ. Δραγασάκης και εσείς διότι στην πραγματικότητα συμφωνείτε. Όλη αυτή η συζήτηση περί των τραπεζών είναι για να δικαιολογήσει το σχέδιο μη στήριξης των ανθρώπων που έχουν ανάγκη, το οποίο είτε επειδή είστε αναγκασμένοι είτε επειδή ετοιμάζεστε να έρθετε και να φέρετε. Τώρα, δεύτερο σημείο. Χαίρομαι που συμφωνείτε με την ύπαρξη του ΤΑΙΠΕΔ. Χαίρομαι που συμφωνείτε ότι έτσι πρέπει να λειτουργεί και έχετε εμπιστοσύνη στο ΤΑΙΠΕΔ. Όμως, υπάρχει και ένα ζήτημα δημοκρατίας και ανακολουθίας. Εσείς σε όλα αυτά ήσασταν υπέρ της πλήρους παρεμβατικής θέσης του Υπουργού ότι είναι ζήτημα δημοκρατίας ο Υπουργός να έχει ουσιαστικό και τελικό λόγο. Υπάρχει και ένα ζήτημα του ρόλου της ίδιας της υπογραφής της δικής σας και όλων των συναρμόδιων Υπουργών στο ΔΕΣΕ. Δηλαδή, δεν αφαιρεί κάθε ευθύνη από τη στιγμή που είπατε να πάει και στη Κομισιόν. Από πού και ως που έχουμε πια εμπιστοσύνη; Εσείς δηλαδή μπορείτε να εμπιστευτείτε τις υπηρεσίες του ΤΑΙΠΕΔ από την επόμενη ιδιωτικοποίηση που θα σας φέρουν αν μπορεί να κάνει έστω ένα λάθος ένας γραφειοκράτης της τάξης των 630 εκατ.; Μπορείτε να εμπιστευτείτε μία ιδιωτικοποίηση που θα έρθει από εδώ και μπρος όταν μπορεί να γίνει αυτό το λάθος; Και μπορείτε να μου πείτε ότι εάν δεν την στέλνατε και στο ΔΝΤ να την κοιτάξουν τη σύμβαση δεν θα γινόταν 1,4 από 1,1; Αυτό θα έχουμε συνέχεια; Κλείνω γιατί χαίρομαι διότι ο Υπουργός πρόσθεσε και ένα κρυφό κόστος, που δεν μπορούσε να το καταλάβει ο ελληνικός λαός στο κόστος της διακυβέρνησης του 2015 του Α’ οκταμήνου και μετά. Μιλάμε για τις εκτιμήσεις για το τι χάσαμε σε δυνητικό ΑΕΨΕΣΣΕ αλλά τώρα βλέπουμε το γεγονός ότι μπήκε η χώρα σε ύφεση τόσο σκληρή με τα capital controls το 2015, το 2016, το 2017 και καταλήγουμε να έχουμε τώρα το ΑΕΠ που θα έπρεπε να είχαμε το 2014 ή το 2015 εάν δεν μπαίναμε στην περιπέτεια του ΣΥΡΙΖΑ. Μόνο από μία ιδιωτικοποίηση χάσαμε 630 εκατ.. Όλες οι ιδιωτικοποιήσεις που έγιναν το 2015, 2016, 2017 και 2018 θα μπορούσαν να είχαν φέρει τουλάχιστον τα διπλάσια χρήματα εάν δεν είχαμε αυτό. Σας ευχαριστώ.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Το λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Το ΚΚΕ καθόλου δεν αναφέρθηκε στο θέμα του τιμήματος αν αυξήθηκε ή όχι. Το λέω, γιατί για εμάς το κύριο ποιο είναι; Είναι ότι συνεχίζεται παρατείνεται και επεκτείνεται η ιδιωτικοποίηση. Αυτό είναι το κυριότερο. Βεβαίως είναι γνωστό ότι μετά τη HOCHTIEF με 1,5 δις δόθηκε σε Καναδέζικα χέρια στο Καναδέζικο συνταξιοδοτικό ταμείο, αλλά ποιο είναι το κύριο; Είναι ότι μαζί με τα 14 αεροδρόμια που έχει η Fraport ουσιαστικά η αεροπορική αγορά δεν ελέγχεται από το κράτος.

Και δεν είναι μόνο αυτό και για αυτό ζήτησα το λόγο. Κοιτάξτε εμείς βάλαμε ορισμένα ερωτηματικά μέσα από αλλαγές στη παραχώρηση και ειδικά στο παράρτημα και το σημείο 6 που ουσιαστικά η συμφωνία είναι υπεράνω του εθνικού δικαίου. Δεν μας απαντήσατε και για το 4. Είναι η σελίδα 15 το σημείο 6 που το άρθρο 5, 1 αντικαθίσταται και βάζει ότι «η παρούσα σύμβαση υπερισχύει του ελληνικού νόμου», αυτό μας δημιουργεί ερωτηματικά. Δηλαδή, σε έκτακτες ανάγκες, κρίσεις, τι θα γίνει;

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Ευχαριστώ κυρία Μανωλάκου πραγματικά κάνατε τη σωστή παρέμβαση με την έννοια όχι της ουσίας αλλά του χρόνου και της σημασίας.

Το λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αυτό που είπε η κυρία Μανωλάκου να το ψάξω και να το απαντήσω**.** Εγώ ξέρω ότι οι συμβάσεις είναι πάνω από το νόμο με την εξής έννοια,οτι αν κάνω εγώ σύμβαση με εσάς και μετά κυρωθεί από το νόμο δεν μπορώ να τον αλλάξω μόνος μου, εγώ σαν ελληνική κυβέρνηση και Βουλή. Δεν μπορώ να το αλλάξω μόνος μου πρέπει να συμφωνήσετε και εσείς, δεν είμαι πολύ καλός στα νομικά αυτή είναι η πρώτη μου απάντηση, μπορεί να κάνω λάθος έτσι σας απαντάω. Δηλαδή, ότι η σύμβαση για να αλλάξει πρέπει και τα δύο μέρη που ήταν σε αυτή τη σύμβαση να συμφωνήσουν στην αλλαγή. Μόνο με αυτή την έννοια είναι πάνω από τη Βουλή. Δηλαδή, δε μπορεί στις διεθνείς συμβάσεις η Ελλάδα να πει ότι εγώ δεν συμφωνώ πρέπει να συμφωνήσει και το άλλο μέρος.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Είναι πάνω από το ελληνικό δίκαιο. Εγώ συμφωνώ ότι όταν κάνεις μία συμφωνία δεν μπορείς να την αλλάξεις. Σε έκτακτες ανάγκες, σε καταστάσεις πολέμου κ.λπ. υπάρχει νομοθεσία που μπορεί και στη περιουσία αυτή να υπάρξουν αλλαγές. Υπάρχει νομοθεσία, υπάρχουν νόμοι.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν ξέρω εάν στην Αντιπολίτευση η άγνοια είναι μεγαλύτερη για το νόμο του ΤΑΙΠΕΔ, για το νόμο του ΕΣΙΠ, του Υπερταμείου ή για κάτι άλλο. Δικό σας νόμος ήταν το ΤΑΙΠΕΔ, εγώ όταν λέτε έχω εκχωρήσει έχω κάνει εγώ τίποτα; Πήρα ένα νόμο που λέει κάποιες διαδικασίες. Δικό σας νόμος ήταν. Δεν έκανα ούτε είπα στο ΤΑΙΠΕΔ κάντε αυτό ή το άλλο το ΤΑΙΠΕΔ προϋπήρχε εμού , είχε συγκεκριμένη διαδικασία και αυτή τη διαδικασία ακολουθήσαμε. Οπότε, όποια ερώτηση έχετε δεν ξέρω κύριε Μανιάτη, δεν είναι κάποιος της ΝΔ εδώ, δεν ήσασταν τότε στη ΝΔ, με αυτή την έννοια.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Ο κ. Θεοχάρης είναι από τη ΝΔ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Απλώς τον συγχωρώ γιατί έχει λίγα χρόνια στη ΝΔ. Να τους ρωτήσετε αυτούς τους ανθρώπους που έφτιαξαν αυτό το νόμο γιατί τον έφτιαξαν έτσι και έδωσαν τέτοιες εξουσίες στο ΤΑΙΠΕΔ, πρώτον. Δεύτερον, ακριβώς επειδή εμάς δεν μας αρέσει αυτή η διακυβέρνηση κάναμε το νόμο για το Υπερταμείο.

**ΙΩΑΝΝΗΣ ΜΑΝΙΑΤΗΣ:** Δε σας άρεσε το ΤΑΙΠΕΔ και φτιάξατε το Υπερταμείο, μπράβο.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Κύριε Μανιάτη σεβασμό λιγάκι. Προχωρήστε κύριε μην απευθύνεστε στο κ. Μανιάτη.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ο νόμος για το Υπερταμείο είναι τελείως διαφορετικός. Όντως εκεί νομίζω ότι έχει μία καλύτερη ισορροπία μέσω του στρατηγικού σχεδιασμού. Η Κυβέρνηση μπορεί να έχει ρόλο μέσα από τους μηχανισμούς συντονισμού, μπορεί να δεχθεί ή όχι μία ιδιωτικοποίηση μεγάλων εταιρειών, αυτή είναι η διαφορά. Για αυτό δεν είμαστε σαν εσάς. Εμείς κάναμε αυτό το νόμο, ακριβώς γιατί δεν μας άρεσε ο νόμος του ΤΑΙΠΕΔ. Δεν τον θεωρούσαμε σωστό νόμο ούτε τον θεωρώ σωστό νόμο και ότι είναι στο ΤΑΙΠΕΔ είναι για ιδιωτικοποίηση. Η διαδικασία είναι ακριβώς, όπως έγινε για το αεροδρόμιο, δεν είχα κανένα δικαίωμα να το αλλάξω. Ευτυχώς ήρθε μία κυβέρνηση αριστερή και έκανε το Υπερταμείο με τελείως διαφορετικούς όρους. Έχουμε λόγο για την αναπτυξιακή στρατηγική, λόγο για το πώς μπορούν να αναπτυχθούν οι ΔΕΚΟ, λόγο για το πώς μπορούν να αξιοποιηθούν τα ακίνητα και λόγο για πολλά πράγματα. Διαβάστε το δικό σας νόμο, τουλάχιστον δεν ξέρετε το δικό σας νόμο δεν τον διαβάσατε, διαβάστε το δικό σας νόμο. Γιατί με ταλαιπωρείτε εμένα, γιατί έκανα αυτό, γιατί δεν υπέγραψα, τι σας φταίω; Εγώ ήρθα σαν Υπουργός Οικονομικών, υπήρχε αυτός ο νόμος και τον εφάρμοσα.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Κυρίες και κύριοι συνάδελφοι ολοκληρώθηκε η επεξεργασία και εξέταση του σχεδίου νόμου του Υπουργείου Οικονομικών. Ανακεφαλαιώνω με τις θέσεις των κομμάτων, ο ΣΥΡΙΖΑ ψηφίζει υπέρ, η ΝΔ και η Δημοκρατική Συμπαράταξη επιφυλάσσονται, ο Λαϊκός Σύνδεσμος Χρυσή Αυγή και το ΚΚΕ καταψηφίζουν, οι Ανεξάρτητοι Έλληνες ψηφίζουν επίσης με επιφύλαξη. Η Ένωση Κεντρώων ήταν απούσα. Συνεπώς, δεν μπορεί με βάση τον αριθμό των κομμάτων, να υπάρξει απόφαση των Επιτροπών κ.λπ.. Εδώ έχω πάρει, όπως το ξέρετε και εσείς και οι άλλοι Πρόεδροι των Επιτροπών ένα σημείωμα από το Διευθυντή των Διαρκών Επιτροπών τον κ. Θώδα, ο οποίος είπε στη περίπτωση αυτή οι Διαρκείς Επιτροπές αποφασίζουν με απόλυτη πλειοψηφία των παρόντων, η οποία δεν μπορεί να είναι μικρότερη από το 1/3 του όλου αριθμού των μελών τους. Το 1/3 σύμφωνα με τα 55 μέλη που είναι βγαίνει 19, και κάτι άρα 20 άτομα. Εάν θέλετε να κάνουμε και ονομαστική καταμέτρηση να την κάνουμε. Είναι παρόν 25 μέλη του ΣΥΡΙΖΑ, εάν θέλετε όμως κάνουμε και ονομαστική.

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):**  Να την κάνουμε κύριε Πρόεδρε. Εγώ θέλω να καταγράφεται πια από εδώ και πέρα με ονοματεπώνυμο η ευθύνη του κάθε βουλευτή.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Να κάνουμε ονομαστική ψηφοφορία.

Αντωνίου Χρήστος, ΝΑΙ, Γεώργιος Παπαηλιού, ΝΑΙ, Αστέριος Καστόρης, ΝΑΙ, Δημήτριος Βέττας, ΝΑΙ, Δημήτριος Γάκης, ΝΑΙ, Μαρία Θελερίτη, ΝΑΙ, Αφροδίτη Θεοπεφτάτου, ΝΑΙ, Χρυσούλα Κατσαβριά - Σιωροπούλου, απούσα, Καρά Γιουσούφ Αϊχάν, ΝΑΙ, Αθανασίου Νάσος, ΝΑΙ, Χρήστος Μαντάς, ΝΑΙ, Δημήτριος Μάρδας, ΝΑΙ, Θεοδώρα Μεγαλοοικονόμου, ΝΑΙ, Αλέξανδρος Μεϊκόπουλος, ΝΑΙ, Αθανάσιος Μιχελής, ΝΑΙ, Ιωάννης Μιχελογιαννάκης, ΝΑΙ, Μάκης Μπαλαούρας, ΝΑΙ, Νικόλαος Παπαδόπουλος, ΝΑΙ, Χρήστος Μπγιάλας, ΝΑΙ, Αθανάσιος Παπαδόπουλος, ΝΑΙ, Κωνσταντίνος Παυλής, ΝΑΙ, Ανδρέας Ριζούλης, ΝΑΙ, Ιωάννης Σηφάκης, ΝΑΙ, Νικόλαος Συρμαλένιος, απών, Ιωάννης Τσιρώνης, ΝΑΙ, Αλέξανδρος Τριανταφυλλίδης, ΝΑΙ, Γεώργιος Τσόγκας, ΝΑΙ.

Από τη ΝΔ, έχουμε μόνο ένα βουλευτή, τον κ. Θεοχάρη, με επιφύλαξη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, κάνουμε ψηφοφορία, η ψηφοφορία είναι ΝΑΙ, ΟΧΙ, «ΠΑΡΩΝ». Η επιφύλαξη δεν υπάρχει.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Σωστό είναι αυτό. Κύριε Θεοχάρη δηλώνετε «ΠΑΡΩΝ».;

**ΘΕΟΧΑΡΗΣ (ΧΑΡΗ) ΘΕΟΧΑΡΗΣ:** Ναι.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Από τη Δημοκρατική Συμπαράταξη, ο κ. Μανιάτης.

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Ο κ. Μανιάτης εκπροσωπεί τη Δημοκρατική Συμπαράταξη και δηλώνει επιφύλαξη. Να ερμηνευτεί η ψήφος μου όπως κάνατε εσείς νωρίτερα με βάση το έγγραφο του Διευθυντή των Διαρκών Επιτροπών της Βουλής. Να ερμηνευτεί η ψήφος μου από τις υπηρεσίες της Βουλής.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Κύριε Μανιάτη εσείς ο ίδιος ζητήσατε ονομαστική ψηφοφορία. Σήμερα δεν εκπροσωπείτε το κόμμα, εκπροσωπείτε τον εαυτό σας. Προηγουμένως κατέγραψα τη θέση του κόμματός σας, όπως και τη θέση των άλλων κομμάτων. ΝΑΙ ή ΟΧΙ;

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Ναι.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Έγραψα λοιπόν και υπάρχουν στα Πρακτικά ότι εκτός του ΣΥΡΙΖΑ άλλα κόμματα καταψήφισαν, άλλα κόμματα ψήφισαν επιφύλαξη. Πάμε σε ονομαστική. Υπάρχει μόνο ΝΑΙ, ΟΧΙ, «ΠΑΡΩΝ».

Ο κ. Μανιάτης ψηφίζει «ΠΑΡΩΝ».

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Κύριε Πρόεδρε ψηφίζω επιφύλαξη.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Δεν υπάρχει.

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Δεν θα μου υπαγορεύσετε τι θα ψηφίσω. Ψηφίζω όπως έχουμε ψηφίσει άπειρες φορές στις Επιτροπές. Κρατούμε επιφύλαξη για την Ολομέλεια. Να τελειώνουμε με αυτό. Ψηφίζουμε όπως εμείς επιλέγουμε, όχι όπως θέλετε εσείς.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Οι συνεργάτες από τη Γραμματεία θα καταγράψουν ότι αρνηθήκατε να ψηφίσετε.

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Δεν θα τους δώσετε εντολή, η Γραμματεία εφαρμόζει τον Κανονισμό. Η Γραμματεία θα αποφασίσει θεσμικά τι σημαίνει η ψήφος «επιφύλαξη», του Ιωάννη Μανιάτη. Δεν θα ερμηνεύσετε εσείς τη δική μου ψήφο. Ξαναλέω, δεν με εκφράζει η δική σας άποψη.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Από τη Χρυσή Αυγή, η κυρία Ζαρούλια είναι απούσα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ο κ. Μανιάτης ζήτησε ονομαστική ψηφοφορία και ο ίδιος αρνήθηκε να ψηφίσει, αυτό δεν συνάδει σε Κοινοβουλευτική πρακτική.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής):** Αυτό το είπαμε θα καταγραφεί στα Πρακτικά της Γραμματείας. Η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδικής Αγορήτρια του ΚΚΕ):** Καταψηφίζουμε και θα καταψηφίσουμε και στην Ολομέλεια.

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής)**: Ο κύριος Κατσίκης είναι απών.

Ο κύριος Καβαδέλλας, δεν ήρθε καθόλου.

Ήρθε και η κυρία Κατσαβριά, επομένως είναι 26.

Επομένως επί του σχεδίου νόμου του Υπουργείου Οικονομικών ψήφισαν:

26 ΝΑΙ

Ένα «ΠΑΡΩΝ» του κυρίου Θεοχάρη και

Μία μη καταγραφή ψήφου του κυρίου Μανιάτη.

Η κυρία Μανωλάκου «ΚΑΤΑ».

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης (ΠΑ.ΣΟΚ.- ΔΗΜ.ΑΡ.):** Φορείς, δεν θα καλέσουμε, κύριε Πρόεδρε;

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής)**: Το νομοσχέδιο έγινε δεκτό επί της αρχής, επί των άρθρων και στο σύνολό του, κατά πλειοψηφία.

**ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης (ΠΑ.ΣΟΚ.- ΔΗΜ.ΑΡ.):** Είναι τραγικό αυτό που κάνετε! Δεν θα καλέσετε φορείς…

**ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής)**: Δεν το πρότεινε κανένας! Θα έπρεπε να το είχατε πει στην αρχή της συνεδρίασης.

Επαναλαμβάνω το νομοσχέδιο έγινε δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Γεώργιος Παπαηλιού, Αστέριος Καστόρης, Δημήτρης Βέττας, Δημήτρης Γάκης, Μαρία Θελερίτη, Αφροδίτη Θεοπεφτάτου, Χρυσούλα Κατσαβριά, Αϊχάν Καρά Γιουσούφ, Αθανάσιος (Νάσος) Αθανασίου, Χρήστος Μαντάς, Δημήτριος Μάρδας, Θεοδώρα Μεγαλοοικονόμου, Αλέξανδρος Μεϊκόπουλος, Αθανάσιος Μιχελής, Ιωάννης Μιχελογιαννάκης, Μάκης Μπαλαούρας, Νικόλαος Παπαδόπουλος, Χρήστος Μπγιάλας, Αθανάσιος Παπαδόπουλος, Κώστας Παυλίδης, Ανδρέας Ριζούλης, Ιωάννης Σηφάκης, Αλέξανδρος Τριανταφυλλίδης, Ιωάννης Τσιρώνης, Γεώργιος Τσόγκας, Θεοχάρης (Χάρης) Θεοχάρης, Ευάγγελος Μεϊμαράκης, Ιωάννης Μανιάτης, Διαμάντω Μανωλάκου.

Τέλος και περί ώρα 16.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΚΗΣ ΜΠΑΛΑΟΥΡΑΣ ΔΗΜΗΤΡΙΟΣ ΜΑΡΔΑΣ**